text:
171Elia wa Thišebe mongwe wa baagi ba Gileate o kile a raya Ahabe a re: “Ka bophelo jwa Morena, Modimo wa Iseraele, yo ke mo direlang! Ka dinyaga tseno ga go kitla go nna monyo le e seng pula, fa e se ka lefoko la me!”
Tshen. 11:6
2Mme lefoko la Morena la tla kwa go ene la re: 3“Tloga mono o ye kwa botlhabatsatsi, o fete o iphitlhe fa nokaneng ya Kerithe e e ntlheng ya botlhabatsatsi ya Joretane. 4O tla nwa mo nokaneng eo, mme ke laetse magakabe gore a go otle teng.”
5A dira ka fa lefokong la Morena; a ya a dula fa nokaneng ya Kerithe e e ntlheng ya botlhabatsatsi ya Joretane. 6Magakabe a nna a mo isetsa senkgwe le nama mo mosong le maitsiboa, mme a nwa mo nokaneng. 7Mme ya re sebaka se sena go feta, nokana ya kgala, ka go ne go se na pula mo lefatsheng.
8Ke fa lefoko la Morena le tla kwa go ene le re: 9“Bothologa o ye kwa motseng wa Sarefathe o e leng wa Sitone, o nne gona; bona, ke laetse mosadi wa motlholagadi wa teng gore a go tlamele.”
10A bothologa a ya kwa Sarefathe. Ya re a goroga kwa kgorong ya motse, a fitlhela mosadi wa motlholagadi teng a rwalela. Mme a mmitsa a re: “A ko o ye go ntshiela metsinyana ka sego gore ke nwe.” 11Ya re mosadi a ya go a tsaya, a mmitsa gape, a mo raya a re: “O be o ntlele thathana ya senkgwe.”
12Mme mosadi a re: “Ka bophelo jwa Morena, Modimo wa gago! Ga ke na senkgwe fa e se bupenyana fela mo nkgwaneng jo bo ka tlalang seatla le lookwanyana mo modutwaneng. Mme ke fano, ke rwalela dikgonyana gore ke ye kwa gae, ke bo ipesetse le morwaake gore re je, re tloge re swe.”
13Mme Elia a mo raya a re: “Se boife! Yaa kwa gae o fete o dire jaaka o buile. Fela pele o ntirele senkgwenyana ka jona, o se ntsisetse, mme morago o ka itirela le morwao. 14Gonne Morena, Modimo wa Iseraele, o bua jaana o a re: ‘Bupe jo bo mo nkgwaneng ga bo ne bo fela le lookwane lo lo mo modutwaneng ga lo ne lo tlhokafala go fitlhelela letsatsing le Morena o tla nesang pula mo lefatsheng ka lone.’ ”
15Mosadi a ya a dira ka fa lefokong la ga Elia, a ja, ene mosadi le Elia le ba lapa la gagwe malatsi a mantsi. 16Bupe jo bo mo nkgwaneng jwa se ka jwa fela le lookwane lo lo mo modutwaneng lwa se ka lwa tlhokafala ka fa lefokong la Morena le o le buileng ka Elia.
17Mme morago ga dilo tseo ga lwala morwa mosadi yo e leng mong wa lelapa. Bolwetse jwa gagwe bo ne bo le bogolo thata go fitlha a be a fela mowa, a swa. 18Ke fa mosadi a raya Elia a re: “O ntiretseng, monna wa Modimo? Ntlha e kete o tlile go nna gore go gopolwe molato wa me, mme morwaake a bolawe!”
19Mme a fetola mosadi a re: “Nneela morwao!” A ba a mo tsaya mmaagwe a mo farile, a mo tlhatlosetsa kwa ntlwaneng ya gagwe e e kwa godimo fa a nnang teng, a feta a mo namalatsa mo bolaong jwa gagwe. 20A ba a rapela Morena a re: “Morena, Modimo wa me, motlholagadi yo ke leng moeng wa gagwe a tota o mo diretse tse di bosula ka go bolaya morwawe?” 21A ba a patlama mo godimo ga ngwana gararo, a rapela Morena a re: “Morena, Modimo wa me, a mowa wa ngwana yo o boele mo go ene!”
Dit. 20:10
22Mme Morena a utlwa lentswe la ga Elia, mme mowa wa ngwana wa boela mo go ene, a ba a phela.
23Jaanong Elia a tsaya ngwana, a mo folosa mo ntlwaneng e e kwa godimo, a mo isa mo ntlong, a mo neela mmaagwe. Elia a ba a re: “Bona, morwao o a phela!”
Baheb. 11:35
24Ke fa mosadi a raya Elia a re: “Jaanong ke a lemoga gore o monna wa Modimo le go re lefoko la Morena le o le buang ke boammaaruri.”


c: text/html

text:
KGAOLO YA BOROBONGWE
O ne A Dira Tshwetso e e Botlhale
1-3. (a) Go tlile jang gore lelapa la ga Abigaile le nne mo kotsing? (b) Re tlile go ithuta eng ka mosadi yono yo o molemo?
ABIGAILE o ne a lemoga kafa lekawana lengwe le neng le tlaletswe ka gone. Le ne le tshogile—mme go na le lebaka le le utlwalang la seo. Ba ne ba tloga ba welwa ke kotsi e kgolo. Ka yone nako eo, batlhabani ba ka nna 400 ba ne ba le mo tseleng ba ikaeletse go bolaya monna mongwe le mongwe mo ntlong ya ga Nabale, monna wa ga Abigaile. Ka ntlha yang?
2 Seno sotlhe se ne se bakilwe ke Nabale. Jaaka gale o ne a dirile dilo ka lenyatso le ka bosetlhogo. Le fa go ntse jalo, mo lekgetlong leno o ne a kgotlhile motshitshi—a kgopisitse molaodi yo o rategang wa setlhopha se se ikanyegang le se se thapisitsweng sentle sa batlhabani. Jaanong lengwe la makawana a a neng a direla Nabale, gongwe e le modisa le ne la ya kwa go Abigaile le solofetse gore o tla loga leano la go ba namola. Mme gone, ke eng se mosadi a le mongwe a neng a ka se dira mophato wa masole?
Ke eng se mosadi a le mongwe a neng a ka se dira mophato wa masole?
3 Sa ntlha, mma re ithuteng mo go oketsegileng ka mosadi yono yo o molemo. Abigaile e ne e le mang? Bothata jono bo bakilwe ke eng? Mme re ka ithuta eng mo sekaong sa gagwe sa tumelo?
“O ne A le Botlhale e Bile a le Montle”
4. Nabale e ne e le monna wa mofuta ofe?
4 Abigaile le Nabale ba ne ba sa tshwanelane. Nabale o ne a tlhophile mosadi yo o molemo go gaisa, fa Abigaile ene a ne a nyetswe ke monna yo o bosula go gaisa. Gone monna yono o ne a na le madi. Ka jalo o ne a itsaya a le botlhokwa, mme gone batho ba bangwe ba ne ba mo leba jang? Ga se gantsi batho ba go buiwang ka bone mo Baebeleng ba bidiwa ka maina a a sotlang. Leina la gagwe le kaya “Yo o Se Nang Tlhaloganyo” kgotsa “Sematla.” A batsadi ba gagwe ba ne ba mo naya leina leno fa a tsholwa kgotsa o le neilwe moragonyana ka ntlha ya tsela e a neng a itshwara ka yone? Go sa kgathalesege gore o bone leina leno jang, e ile ya nna leina lebe seromo. Nabale o ne a le “bogale e bile a le bosula mo ditirong tsa gagwe.” A kgerisa batho e bile e le letagwa, a boifiwa ke mongwe le mongwe e bile a sa ratiwe.—1 Sam. 25:2, 3, 17, 21, 25.
5, 6. (a) O akanya gore dinonofo tse di kgatlhang thata tsa ga Abigaile e ne e le dife? (b) Ke eng se se ka tswang se dirile gore Abigaile a nyalwe ke monna yono yo o se nang molemo wa sepe?
5 Abigaile o ne a sa tshwane gotlhelele le Nabale. Leina la gagwe le kaya “Rre o Dirile Gore a Itumele.” Borre ba le bantsi ba itumelela go nna le morwadi yo montle, mme rre yo o botlhale o itumela le go feta fa ngwana wa gagwe a na le pelo e ntle. Gantsi motho fa a le montle ga a bone go le botlhokwa go lwela go nna le dinonofo tse di jaaka temogo, botlhale, bopelokgale kgotsa tumelo. Go ne go sa nna jalo ka Abigaile. Baebele e bua ka ene ka tsela e e molemo ka ntlha ya botlhale le bontle jwa gagwe.—Bala 1 Samuele 25:3.
6 Gompieno batho bangwe ba ka nna ba ipotsa gore ke eng fa lekgarebe le le botlhale jalo le ne la dumela go nyalwa ke monna yoo yo o se nang molemo wa sepe. Se lebale gore mo metlheng ya ditiragalo tsa Baebele e kwalwa, batsadi e ne e le bone ba batlelang bana ba bone balekane. Fa go sa nna jalo, ke bone ba neng ba naya ngwana wa bone tetla ya go nyalana le motho yo a mo tlhophileng. A batsadi ba ga Abigaile ba ne ba letlelela lenyalo leno, ba bo ba le rulaganya ka gonne ba ne ba kgatlhilwe ke gore Nabale o humile e bile o tumile? A ba ne ba dira jalo ka gonne ba humanegile? Le fa lebaka e ka tswa e le lefe, madi a ga Nabale ga a ka a dira gore e nne monna yo o molemo.
7. (a) Ke eng se batsadi ba sa tshwanelang go se dira fa ba batla go ruta bana ba bone go leba lenyalo ka tsela e e tshwanetseng? (b) Abigaile o ne a ikaeletse go dira eng?
7 Batsadi ba ba botlhale ba ruta bana ba bone go leba lenyalo ka tsela e e tshwanetseng. Ga ba ba kgothaletse go nyalana le motho fela ka gonne a na le madi kgotsa go ba tlhotlheletsa go intsha le mongwe ba sa le bannye, ba ise ba gole sentle go ka rwala maikarabelo a lelapa. (1 Bakor. 7:36) Le fa go ntse jalo, go ne go setse go le thari gore Abigaile a akanye ka dilo tseo. Le fa lebaka e ka tswa e le lefe, o ne a nyetswe ke Nabale mme o ne a ikaeletse go dira se a ka se kgonang mo seemong seo se se thata.
“O ne A ba Kgalema a Goa”
8. Nabale o ne a tlhapaditse mang, mme ke eng fa o akanya gore seo se ne se se botlhale?
8 Nabale o ne a dira gore seemo sa ga Abigaile se nne thata le go feta. O ne a tlhapaditse monna yo o tlotlegang e bong Dafide. Dafide e ne e le motlhanka yo o ikanyegang wa ga Jehofa yo moporofeti Samuele a neng a mo tloditse, a bontsha gore o tlhophilwe ke Modimo gore a nne kgosi e e tla tlhatlhamang Saulo. (1 Sam. 16:1, 2, 11-13) Fa Dafide a ntse a iphitlhela Kgosi Saulo yo o lefufa le yo o neng a batla go mmolaya, o ne a nna kwa nageng le batlhabani ba gagwe ba ba ikanyegang ba le 600.
9, 10. (a) Dafide le banna ba gagwe ba ne ba tshela mo maemong afe a a thata? (b) Ke eng fa Nabale a ne a tshwanetse go anaanela se Dafide le banna ba gagwe ba neng ba se dira? (Bona le ntlha e e kwa tlase ya serapa 10.)
9 Nabale o ne a nna kwa Maone mme a bereka gaufi le naga ya Karemele e bile gongwe e le ya gagwe. * Mo metseng eo go ne go na le mafelo a a tsholetsegileng a a neng a siametse go fudisa dinku, mme Nabale o ne a na le dinku di le 3 000. Karolo e nngwe yotlhe ya naga eo e ne e sa lemiwa. Ka fa borwa go ne go na le naga e kgolo ya Parana. Ka fa botlhaba, e le tsela e e yang kwa Lewatleng la Letswai e e neng e feta mo lefelong le go se nang batho kwa go lone le le nang le mekgatšha le magaga. Maemo a ne a le thata fa Dafide le banna ba gagwe ba le mo dikgaolong tseno, ga go pelaelo gore ba ne ba tshwanelwa ke go tsoma gore ba bone dijo le go itshokela mathata a le mantsi. Gantsi ba ne ba kopana le makawana a a neng a disetsa Nabale wa mohumi diruiwa.
10 Masole ano a a dirang ka natla a ile a tshwara badisa bao jang? Go ne go ka nna motlhofo gore ba nne ba utswe dinku, mme ga ba a ka ba dira jalo. Go na le moo, ba ne ba sireletsa letsomane la ga Nabale le batlhanka ba gagwe. (Bala 1 Samuele 25:15, 16.) Go ne go na le dikotsi di le dintsi tse di neng di ka tlhagela dinku le badisa. Mo motlheng oo, go ne go tletse dibatana mme molelwane wa Iseraele o o ka fa borwa o ne o le gaufi jaana mo magodu le dikebekwa tse di kotsi di neng di tlhasela gangwe le gape. *
11, 12. (a) Dafide o ne a bontsha jang go akanyetsa le tlotlo mo molaetseng o a neng a o romelela Nabale? (b) Ke eng se se neng se le phoso ka tsela e Nabale a ileng a itshwara ka yone fa a utlwa molaetsa wa ga Dafide?
11 E tshwanetse ya bo e ne e le tiro e e seng kana ka sepe go tlhomamisa gore banna bao ba nna ba na le dijo kwa nageng. Ka jalo, letsatsi lengwe Dafide o ne a romela barongwa ba le lesome kwa go Nabale go ya go kopa thuso. Dafide o ne a tlhophile nako e e siameng. E ne e le paka ya go beola dinku mme go ne go tlwaelegile gore batho ba abelane dilo le go dira meletlo ka nako eo. Gape Dafide o ne a tlhophile mafoko a gagwe ka kelotlhoko, a dirisa mafoko a a bontshang tlotlo. O ile a re, “morwao Dafide,” gongwe a tlotla Nabale ka gonne a ne a le mogolo mo go ene. Nabale o ne a dira eng?—1 Sam. 25:5-8.
12 O ne a tlala bogale! “O ne a ba kgalema a goa.” Ke sone se lekawana le le umakilweng kwa tshimologong le neng la se bolelela Abigaile. Nabale yo o timanang o ne a ngongorega a goa, a sa batle sepe ka senkgwe, metsi le nama ya diruiwa tsa gagwe. O ne a sotla Dafide a re ga se motho wa sepe a bo a mo tshwantsha le motlhanka yo o tshabileng. Tsela e Nabale a neng a leba Dafide ka yone e ka tswa e ne e tshwana le ya ga Saulo yo o neng a tlhoile Dafide. Ga go ope wa banna bano yo o neng a leba dilo kafa Jehofa a di lebang ka gone. Modimo o ne a rata Dafide mme o ne a sa mo tseye e le motlhanka wa motsuolodi, go na le moo o ne a mo tsaya e le kgosi ya Iseraele ya mo isagweng.—1 Sam. 25:10, 11, 14.
13. (a) Dafide o ne a itshwara jang kwa tshimologong fa a sena go utlwa ditlhapa tsa ga Nabale? (b) Molaomotheo o o mo go Jakobe 1:20 o re ruta eng ka tsela e Dafide a ileng a itshwara ka yone?
13 Fa batho ba Dafide a neng a ba romile ba mmegela se se diragetseng, o ne a shakgala. O ne a ba laela jaana: “A mongwe le mongwe a gatlhe tšhaka ya gagwe!” Dafide o ne a tsaya dibetsa mme a etelela pele banna ba gagwe ba le 400 go ya go tlhasela. O ne a ikana gore o ya go gaila banna botlhe ba ntlo ya ga Nabale. (1 Sam. 25:12, 13, 21, 22) Go ne go utlwala go bo Dafide a galefile, mme gone se a neng a batla go se dira se ne se le phoso. Baebele ya re: “Tšhakgalo ya motho ga e felele ka tshiamo ya Modimo.” (Jak. 1:20) Jaanong Abigaile o ne a tla namola ba ntlo ya gagwe jang?
“A go Bakwe Tlhaloganyo ya Gago”
14. (a) Ke ka tsela efe Abigaile a ileng a tsaya kgato ya ntlha go baakanya phoso e e neng e dirilwe ke Nabale? (b) Ke thuto efe ya botlhokwa e re ka ithutang yone mo bothong jo bo sa tshwaneng jwa ga Nabale le Abigaile? (Bona le ntlha e e kwa tlase.)
14 Tota re setse re bone kgato ya ntlha e Abigaile a neng a e tsaya go baakanya phoso eo e e masisi. Go farologana le monna wa gagwe e bong Nabale, ene o ne a iketleeleditse go reetsa. Fa lekawana la motlhanka le ne le bua ka go itsise Nabale kgang eno, le ne la re: ‘Ke motho yo o se nang molemo wa sepe tota gore re ka bua le ene.’ * (1 Sam. 25:17) Ka maswabi, e re ka Nabale a ne a itsaya a le botlhokwa, seo se ile sa dira gore a se ka a reetsa. Tota le gompieno go na le batho ba le bantsi ba ba ntseng jalo, ba ba ikgodisang. Le fa go ntse jalo, lekawana leno le ne le itse gore Abigaile ga a tshwane le Nabale, ke gone ka moo le ileng la bolelela Abigaile ka bothata joo.
Go farologana le Nabale, Abigaile o ne a iketleeleditse go reetsa
15, 16. (a) Abigaile o ne a bontsha jang gore o tshwana le mosadi yo o nang le bokgoni yo o tlhalosiwang mo bukeng ya Diane? (b) Ke eng fa se Abigaile a ileng a se dira se ne se sa reye gore o tsuologela botlhogo jwa monna wa gagwe?
15 Abigaile o ne a ja marapo a tlhogo mme a tsaya kgato ka bonako. Re bala jaana: “Fela foo Abigaile a potlaka.” Pego eno e dirisa lediri “go potlaka” ka makgetlo a le manè fa e bua ka mosadi yono. O ne a baakanyetsa Dafide le banna ba gagwe mpho ya bopelotshweu. E ne e akaretsa senkgwe, beine, nku, mabele a a gadikilweng, dikuku tsa morara o o swabisitsweng le dikuku tsa difeige. Go a bonala gore Abigaile o ne a itse dithoto tsa gagwe sentle e bile a tlhokomela ditiro tsa ntlo ya gagwe fela jaaka mosadi yo o nang le bokgoni yo o tlhalosiwang mo bukeng ya Diane. (Dia. 31:10-31) O ne a romela dijo ka batlhanka bangwe ba gagwe mme ene a tla a ba setse morago a le nosi. Re bala jaana: “Mme a se ka a bolelela Nabale monna wa gagwe sepe.”—1 Sam. 25:18, 19.
16 A seno se kaya gore Abigaile o ne a tsuologetse botlhogo jwa monna wa gagwe? Nnyaa le e seng; se lebale gore Nabale o ne a tshwara motlhanka yo o tloditsweng wa ga Jehofa ka tsela e e sa siamang, e leng se se neng se ka dira gore batho ba ba se nang molato ba ntlo ya ga Nabale ba bolawe. Fa Abigaile a sa tseye kgato, a o ne a ka nna le molato ka ntlha ya phoso e e neng e dirilwe ke monna wa gagwe? Mo maemong ano, o ne a tshwanetse go ikobela Modimo go feta monna wa gagwe.
17, 18. Ke eng se Abigaile a ileng a se dira gore a kgone go bua le Dafide, o ne a mo raya a reng, mme ke eng se se neng sa dira gore Dafide a tseye mafoko a gagwe tsia?
17 Go ise go ye kae, Abigaile o ne a kopana le Dafide le banna ba gagwe. Le mo lekgetlong leno o ne a potlaka gape gore a fologe esele le go ikokobetsa fa pele ga ga Dafide. (1 Sam. 25:20, 23) Go tswa foo, o ne a tshololela Dafide maikutlo a gagwe, a mo kopa go tswa pelong gore monna wa gagwe le ba ntlo ya gagwe ba utlwelwe botlhoko. Ke eng se se neng sa dira gore se a se buang se tsewe tsia?
18 O ne a dumela gore o dirile phoso mme a kopa Dafide gore a mo itshwarele. O ne a dumela gore monna wa gagwe o ne a se na molemo wa sepe jaaka leina la gagwe le kaya, gongwe a bo a akantsha gore go ne go tla diga Dafide seriti go otlhaya monna yo o ntseng jalo. O ile a re o ikanya Dafide gonne e le moemedi wa ga Jehofa e bile o lemoga gore o ne a “tlhabana dintwa tsa ga Jehofa.” Gape o ne a bontsha gore o ne a itse ka ditsholofetso tsa ga Jehofa tse di malebana le Dafide le bogosi ka gonne o ne a re: “Jehofa . . . ruri o tla go tlhoma go nna moeteledipele wa Iseraele.” Gape o ne a kopa Dafide gore a se ka a dira sepe fela se se ka dirang gore a nne le molato wa madi kgotsa se moragonyana se ka ‘nnang sekgopi’—go bonala a ne a bua ka go nna le segakolodi se se molato. (Bala 1 Samuele 25:24-31.) Ruri mafoko ao a ne a ama pelo tota!
19. Dafide o ne a itshwara jang fa a sena go utlwa mafoko a ga Abigaile, mme ke eng fa a ile a baka Abigaile?
19 Dafide o ne a itshwara jang? O ne a amogela se Abigaile a neng a ba tliseditse sone a bo a re: “A go bakwe Jehofa Modimo wa Iseraele, yo o go rometseng mo letsatsing leno gore o tle go nkgatlhantsha! Mme a go bakwe tlhaloganyo ya gago, mme go bakwe wena yo o nthibetseng mo letsatsing leno gore ke se ka ka tsena mo molatong wa madi.” Dafide o ne a mo lebogela go bo a ile a nna pelokgale mme a potlaka go tla go mo kgatlhantsha, mme o ne a dumela gore o mo thibile gore a se ka a nna le molato wa madi. O ne a mo raya a re, “tlhatlogela ka kagiso kwa ntlong ya gago,” mme ka boikokobetso a oketsa jaana: “Ke reeditse lentswe la gago.”—1 Sam. 25:32-35.
“Bona, Lelata la Gago ke Le”
20, 21. (a) Ke eng se o fitlhelang se kgatlha ka go iketleeletsa ga ga Abigaile go boela kwa monneng wa gagwe? (b) Abigaile o ne a bontsha jang bopelokgale le temogo fa a tlhopha nako ya go bua le Nabale?
20 Fa ba sena go kgaogana, Abigaile o tshwanetse a bo a ile a akanya thata ka motlotlo wa bone; gape o tshwanetse a bo a ile a lemoga kafa monna yono yo o ikanyegang le yo o molemo a farologaneng thata ka gone le ntwadumela yo a neng a nyalane le ene. Mme gone, o ile a tlosa mogopolo wa gagwe mo kgannyeng eno. Re bala jaana: “Moragonyana Abigaile a tsena kwa go Nabale.” Ee, o ne a boela kwa monneng wa gagwe a ikemiseditse go dira bojotlhe go diragatsa maikarabelo a gagwe jaaka mosadi. O ne a tshwanetse go mmolelela ka mpho e a neng a e naya Dafide le banna ba gagwe. Nabale o ne a na le tshwanelo ya go itse. Gape o ne a tshwanetse go mmolelela—gonne e ne e tla nna matlhabisa ditlhong fa a ka utlwa ka mongwe—ka kotsi e a ileng a e thibela. Mme gone, o ne a ka se mmolelele ka nako eo. Nabale o ne a dirile moletlo o e keteng wa kgosi mme a tagilwe botlhoko.—1 Sam. 25:36.
21 Le mo lekgetlong leno Abigaile o ne a bontsha bopelokgale le temogo ka gonne o ne a leta go fitlha mo mosong o o latelang fa Nabale a tlhapogetswe. Aitsane o ne a tla mo tlhaloganya gonne a tlhapogetswe, mme gone go ne go ka nna kotsi gonne e le motho yo o phamogang ka bogale. Le fa go ntse jalo, o ne a mo atamela mme a mmolelela sotlhe se se diregileng. Ga go pelaelo gore o ne a lebeletse gore a shakgale, gongwe a mo lwantshe. Go na le moo, o ne a nna fela a sa sute.—1 Sam. 25:37.
22. Go ne ga direga eng ka Nabale, mme ke eng se re ithutang sone ka malapa a mo go one go nang le tirisodikgoka kgotsa go sotliwa?
22 Go ne go direga eng ka monna yono? “Pelo ya gagwe ya swa mo teng ga gagwe, mme a nna jaaka leje.” Gongwe o ne a iteilwe ke seterouku. Le fa go ntse jalo, malatsi a le lesome morago ga moo o ne a swa—mme e se fela ka ntlha ya bolwetse. Pego eo ya re: “Jehofa a itaya Nabale, mme a swa.” (1 Sam. 25:38) Katlholo eo e e siameng e ne ya dira gore lenyalo le le tletseng mathata la ga Abigaile le fele. Le fa gompieno Jehofa a sa tsenelele ka go bolaya batho ka kgakgamatso, pego eno e re gopotsa gore o bona go sotliwa kgotsa go tshwarwa makgwakgwa mo go dirwang mo malapeng. Ka metlha o lere tshiamiso ka nako ya gagwe.—Bala Luke 8:17.
23. Ke masego afe a mangwe a Abigaile a ileng a nna le one, mme o ne a bontsha jang gore kgang ya gore e tlile go nna mosadi wa ga Dafide ga e a ka ya fetola botho jwa gagwe?
23 Kwantle ga go gololwa jalo mo lenyalong le le seng monate, Abigaile o ne a letetswe ke masego a mangwe. Fa Dafide a sena go utlwa gore Nabale o sule, o ne a romela barongwa gore ba itsise Abigaile gore o batla go mo nyala. O ne a araba jaana: “Bona, lelata la gago ke le go nna lelata le le tla tlhapisang dinao tsa batlhanka ba morena wa me.” Go bonala sentle gore kgang ya gore e tla nna mosadi wa ga Dafide ga e a ka ya fetola tsela e a neng a le boikobo ka yone; tota e bile o ne a batla go nna lelata la batlhanka ba ga Dafide! Go tswa foo, re bala gape ka go potlaka ga gagwe, mo lekgetlong leno a ipaakanyetsa go ya kwa go Dafide.—1 Sam. 25:39-42.
24. Ke mathata afe a Abigaile a ileng a lebana le one mo lenyalong le lesha, mme monna wa gagwe le Modimo wa gagwe ba ne ba mo leba jang?
24 Seno se ne se sa reye gore botshelo jwa gagwe le Dafide bo ne bo se kitla bo nna le mathata. Dafide o ne a setse a nyetse Ahinoame, mme le fa Modimo a ne a letla go nyala lefufa, ga go pelaelo gore go ne go le thata mo basading ba motlha oo ba ba ikanyegang go tshela mo lenyalong la mofuta oo. Gape Dafide e ne e ise e nne kgosi; go ne go sa ntse go na le dikgwetlho le mathata a a neng a tla lebana le one pele a direla Jehofa e le kgosi. Mme fa Abigaile a ntse a thusa Dafide le go mo ema nokeng, mme kgabagare a mo tsholela morwa, o ne a lemoga gore Dafide o a mo rata e bile o a mo sireletsa. Nako nngwe o ne a bo a mmoloka mo bathong ba ba neng ba batla go mo tsaya ka dikgoka! (1 Sam. 30:1-19) Ka jalo Dafide o ne a etsa Jehofa Modimo, yo o ratang le yo o anaanelang basadi ba ba ntseng jalo ba ba botlhale, ba ba pelokgale le ba ba ikanyegang.
^ ser. 9 Eno ga se Thaba e e itsegeng thata ya Karemele e e kwa bokone e moragonyana moporofeti Elija a ileng a nna le kganetsano le baporofeti ba ga Baale kwa go yone. (Bona Kgaolo 10.) Karamele e go buiwang ka yone fano e ne e le motse o o kwa bofelong jwa naga e e ka fa borwa.
^ ser. 10 Dafide o tshwanetse a bo a ne a tsaya gore go sireletsa beng ba lefelo leo le matsomane a bone e ne e le go direla Jehofa Modimo. Mo motlheng oo, e ne e le boikaelelo jwa ga Jehofa gore ditlogolwana tsa ga Aborahame, Isake le Jakobe di nne mo nageng eo. Ka jalo, go e sireletsa mo ditlhopheng tsa dikebekwa e ne e le mofuta mongwe wa tirelo e e boitshepo.
^ ser. 14 Mafoko a lekawana leno le neng la a bua a kaya “morwa motsuolodi (go tlhoka mosola).” Dibaebele tse dingwe di ranola polelwana eno ka go tlhalosa Nabale e le monna “yo o sa reetseng ope,” ka jalo re ka swetsa ka go re “ga go thuse sepe go bua le ene.”

robotstxt: allowed

filter: keep


text:
161Mme lefoko la Morena la tla kwa go moporofeti Jehu morwa Hanani la bôpela Baesa la re: 2“E re ka ke go godisitse, ka go ntsha leroleng, ka go dira moetapele yo o busang morafe wa me wa Iseraele, mme wena o sepetse mo tseleng ya ga Jerobeame, wa leofisa morafe wa me wa Baiseraele gore ba nkgalefise ka maleo a bone,
3ka moo ke tla go feela, Baesa le ba lapa la gago; ke dira ka lelapa la gago jaaka ke dirile ka lelapa la ga Jerobeame morwa Nebate.
4Wa ga Baesa yo o swelang mo motseng o tla jewa ke dintšwa; wa gagwe yo o swelang kwa nageng o tla jewa ke manong a loapi.”
5Ditirafalo tse dingwe tsa ga Baesa le tse o di dirileng le ditiro tsa gagwe tsa bopelokgale kana di kwadilwe mo lokwalong lwa ditirafalo tsa sebaka sa dikgosi tsa Iseraele. 6Mme Baesa a robala le borraagwe a fitlhwa kwa Thiresa, mme Ela morwawe a nna kgosi mo boemong jwa gagwe. 7Lefoko la Morena la tla ka moporofeti Jehu morwa Hanani ka ga Baesa le ka ga lelapa la gagwe, mme e ne e se ka ntlha ya tse di bosula tsotlhe fela tse o di dirileng mo matlhong a Morena, a mo galefisa ka tiro ya diatla tsa gagwe, a dira jaaka ba lapa la ga Jerobeame, mme le gona e le ka a mmolaile.
8Ela morwa Baesa a simolola go busa Baiseraele kwa Thiresa ka ngwaga wa 26 wa puso ya ga Asa kgosi ya Juta, a busa dinyaga di le pedi. 9Mme Simeri motlhanka wa gagwe molaodi wa bontlhanngwe jwa dikoloi tsa ntwa a mo tsosetsa leferetlho. Ya re Ela a le kwa Thiresa a nwa, a tagwa mo ntlong ya ga Aresa yo o neng a okametse ntlo ya kgosi kwa Thiresa,
10Simeri a tsena a mo itaya, a mmolaya, e le ka ngwaga wa 27 wa puso ya ga Asa kgosi ya Juta, a ba a nna kgosi mo boemong wa gagwe.
15:10,14,25,30
11Mme ya re a ntse a le kgosi, a dutse mo sedulong sa gagwe sa bogosi a bolaya botlhe ba lelapa la ga Baesa, a se ka a mo sadisetsa yo motonanyana ope le e seng ba losika lwa gagwe le e seng ditsala tsa gagwe. 12Simeri a fetsa lelapa lotlhe la ga Baesa jalo, e le ka fa lefokong la Morena le o le buileng ka ga Baesa ka moporofeti Jehu;
13e le ka ntlha ya maleo otlhe a ga Baesa le a ga Ela morwawe a ba a leofileng, a ba leofisitseng Baiseraele ka ona, mme ba galefisa Morena, Modimo wa Iseraele, ka medimo ya bone ya boithamako. 14Ditirafalo tse dingwe tsa ga Ela le tsotlhe tse o di dirileng kana di kwadilwe mo lokwalong lwa ditirafalo tsa sebaka sa dikgosi tsa Iseraele.
15Simeri o ne a busa jalo malatsi a supa kwa Thiresa ka ngwaga wa 27 wa puso ya ga Asa kgosi ya Juta, morafe o ntse o dikanyetsa motse wa Gibethone wa Bafelesita ka ntwa.
16Mme ya re banna botlhe ba Iseraele ba ba neng ba thibeletse ba utlwa gore Simeri o tsositse moferefere, o bile o bolaile kgosi, ba tsaya Omeri molaodi wa mephato, ba mo dira kgosi ya Iseraele ka letsatsi leo kwa bothibelelong. 17Ke fa Omeri a bolola a tloga kwa Gibethone a na le Baiseraele botlhe ba dikanyetsa Thiresa ka ntwa. 18Mme ya re Simeri a bona motse o thopilwe, a tsena mo kagong ya phemelo ya ntlo ya kgosi, a tshuba ntlo ya kgosi ka molelo a le mo teng ga yona, a swa nayo; 19e le ka ntlha ya maleo a gagwe, ka a dirile tse di bosula mo matlhong a Morena, a sepela mo tseleng ya ga Jerobeame le mo boleong jwa gagwe jo o bo dirileng go leofisa Baiseraele. 20Ditirafalo tse dingwe tsa ga Simeri le khuduego e o tsositseng kana di kwadilwe mo lokwalong lwa ditirafalo tsa sebaka sa dikgosi tsa Iseraele.
21Ka sebaka seo morafe wa Iseraele wa tswa ditlhopha tse pedi: Bontlhanngwe jwa morafe jwa tshaba le Thibeni morwa Ginathe jwa re bo mo dira kgosi, mme bontlhanngwe jwa goga le Omeri. 22Mme batho ba ba neng ba goga le Omeri ba ne ba le thata bogolo go batho ba ba tshabang le Thibeni morwa Ginathe. Ya re Thibeni a swa, Omeri a nna kgosi ya Baiseraele botlhe. 23Omeri a simolola go busa Baiseraele ka ngwaga wa 31 wa puso ya ga Asa kgosi ya Juta, a busa dinyaga di le 12, a busa dinyaga di le thataro kwa Thiresa. 24A ba a reka thaba ya Samaria mo go Semere ka ditalente di le pedi tsa selefera, a aga motse mo thabeng eo, a o bitsa Samaria, a o reelela Semere mong wa thaba.
25Omeri a dira tse di bosula mo matlhong a Morena, a senya go feta botlhe ba ba neng ba le teng pele ga gagwe;
26a sepela gotlhe mo tseleng ya ga Jerobeame morwa Nebate le mo maleong a gagwe a o neng a leofisa Baiseraele ka ona, mme ba galefisa Morena, Modimo wa Iseraele, ka medimo ya bone ya boithamako.
27Ditirafalo tse dingwe tsa ga Omeri le tse o di dirileng le boganka jwa gagwe jo o neng a dira ka jona kana di kwadilwe mo lokwalong lwa ditirafalo tsa sebaka sa dikgosi tsa Iseraele. 28Mme Omeri a robala le borraagwe, a fitlhwa kwa Samaria, mme Ahabe morwawe a nna kgosi mo boemong jwa gagwe.
29Ahabe morwa Omeri a simolola go busa Baiseraele ka ngwaga wa 38 wa puso ya ga Asa kgosi ya Juta; a busa Baiseraele kwa Samaria dinyaga di le 22. 30Ahabe morwa Omeri a dira tse di bosula mo matlhong a Morena, a senya go feta botlhe ba ba neng ba le teng pele ga gagwe. 31O ne a galala go sepela mo maleong a ga Jerobeame morwa Nebate, o bile a oketsa ka go nyala Isebele morwadia Ethebaale, kgosi ya Basitoni, a tloga gape a direla Baale a mo obamela.
32A agela Baale aletare mo tempeleng ya ga Baale e o neng a e agile kwa Samaria.
10:27,28
33Le gona Ahabe a betla Ašera;16:33 Go tewa setshwantsho sa modimo wa sesadi oo. Ahabe a ba a oketsa ka go dira tse di galefisang Morena, Modimo wa Iseraele, go feta dikgosi tsotlhe tsa Iseraele tse di neng di le teng pele ga gagwe.
34Ka malatsi a ga Ahabe Hiele wa Bethele a tsosa motse wa Jerigo; ya re a o thaya, a swelwa ke Abirame morwawe yo mogolo; ya re a tsenya ditswalo tsa dikgoro tsa ona, a swelwa gape ke Segube morwawe yo mmotlana; e le ka fa lefokong la Morena le o le buileng ka Jošua morwa Nune.


text:
Leopard Orchid
Leina
Leopard Orchid
Leina La Se-Latin
Ansellia africana
Thanololo
Leopard Orchid ke orchid e e itshwarelelang ka dimela tse di bapileng le yona mme medi ya yona e itshetlega ka kala ya setlhare, nako di le di ntsi go le letsatsi. Dithunya tse di monkgo tse di serolwana, nako dingwe ka dikôlô tse di borokwa, di tlhoga ka Phatwe go fitlha Lwetse.
Tulo
Leopard Orchid e fitlhelwa kwa mekgophung e e bolelo e e omeletseng ya dinoka tsa Afrika Borwa kwa porofenseng ya Limpopo, le kwa nagatlaseng ya Mpumalanga le kwa KwaZulu-Natal. Go tsenelela ka Afrika e fitlhelwa kwa dikgaolong tsa tropical tsa Namibia Bokone, Botswana le Swaziland.
Dintlha Tlhagiso
Metoutwane e iphepa ka dithunya tse di monkgo monate bosigo mme medi ya semela seno e diretswe gore se kgone go tshela jaaka semela se se itshwarelelang ka tse dingwe fa se mela.
Leopard Orchid e dirisiwa jaaka moratiso le jaaka sethibedi sa ditoro tse di maswe, le kwa magaeng go koba tladi. E batliwa gape thata jaaka semela sa kgogedi mo ditshingwaneng tsa gae.


text: 28 Mo mosong wa letsatsi la ntlha la beke morago ga Sabata, Marea Magadalena le Marea yo mongwe ba ne ba tla go bona lebitla.+2 Mme ka tshoganyetso fela go ne ga nna le thoromo e kgolo ya lefatshe ka gonne moengele wa ga Jehofa* o ne a fologile kwa legodimong mme a ya kwa lebitleng a bo a pitikolola leje le legolo. Mme moengele yono o ne a nna mo godimo ga lone.+3 Tsela e a lebegang ka yone e ne e tshwana le legadima, le diaparo tsa gagwe di ne di le ditshweu jaaka kapoko.+4 E re ka balebeledi ba ne ba mo tshaba, ba ne ba roroma thata ba bo ba nna jaaka batho ba ba suleng.5 Moengele o ne a raya basadi bao a re: “Lo se ka lwa tshoga, ka gonne ke a itse gore lo batla Jesu yo o neng a bolaelwa mo koteng.+6 Ga a yo fano, ka gonne o tsositswe, fela jaaka a ile a bua.+ Tlang, bonang lefelo le mmele wa gagwe o neng o laditswe mo go lone.7 Ka jalo, itlhaganeleng lo ye go bolelela barutwa ba gagwe gore o tsositswe mo baswing, mme o setse a le mo tseleng o ya kwa Galalea.+ Lo tla mmona teng. Lo gopoleng se ke se lo boleletseng.”+8 Ka jalo, ba ne ba tswa ka bonako mo lebitleng la kgakologelo ba tshogile e bile ba itumetse thata mme ba taboga ba ya go bolelela barutwa ba gagwe.+9 Ka yone nako eo, Jesu o ne a ba kgatlhantsha a bo a re: “Dumelang!” Ba ne ba mo atamela, ba mo tshwara dinao ba bo ba obama* fa pele ga gagwe.10 Go tswa foo Jesu o ne a ba raya a re: “Lo se ka lwa tshoga! Tsamayang lo ye go bolelela bomorwarre gore ba ye kwa Galalea, mme ba tla mpona gone.”11 Fa ba ntse ba le mo tseleng, bangwe ba badisa+ ba ne ba tsena mo motseng mme ba bolelela baperesiti ba bagolo dilo tsotlhe tse di neng di diragetse.12 E rile baperesiti ba bagolo ba sena go buisana le baeteledipele ba ne ba dumalana, ba bo ba naya masole ano dishekele tsa selefera di le dintsi13 ba bo ba ba raya ba re: “ Lo bue lo re, ‘Barutwa ba gagwe ba ne ba tla bosigo mme ba mo utswa re sa ntse re robetse.’+14 Mme fa molaodi a ka utlwa seno, re tla mo tlhalosetsa kgang eno* mme ga lo kitla lo tlhoka go tshwenyega.”15 Ka jalo, ba ne ba tsaya dishekele tsa selefera mme ba dira jaaka ba laetswe, mme kgang eno e ne ya itsege thata mo Bajudeng go fitlha mo letsatsing leno.16 Le fa go ntse jalo, barutwa ba ba 11 ba ne ba ya kwa Galalea+ kwa thabeng e Jesu a neng a ba boleletse gore ba ye kwa go yone.+17 Fa ba mmona ba ne ba khubama,* mme gone bangwe ba ne ba belaela gore a tota ke ene.18 Jesu o ne a ba atamela a bo a bua le bone, a re: “Ke neilwe taolo yotlhe kwa legodimong le mo lefatsheng.+19 Ka jalo, yang kwa bathong ba ditšhaba tsotlhe mme lo ba dire barutwa,+ lo ba kolobetse+ mo leineng la Rara le la Morwa le la moya o o boitshepo,20 lo ba rute gore ba ikobele dilo tsotlhe tse ke di lo laetseng.+ Mme lo se ka lwa lebala gore ke na le lona malatsi otlhe go fitlha kwa bokhutlong jwa lefatshe leno.”*+


text:
411E rile ka kgwedi ya bosupa ga tla ene Isemaele, morwa Nethanya, morwa Elisama, e le mongwe wa losika lwa kgosi le wa ditona tsa yona; a tla kwa go Ketalea, morwa Ahikame, kwa Mitsepha, a na le banna ba le some; ba ja bogobe gona ba le mmogo kwa Mitsepha.
2 Dikg. 25:25
2Ke fa Isemaele a nanoga le banna ba le some ba ba nang nae, ba rema Ketalea, morwa Ahikame, morwa Safane, ka tšhaka; mme ene Isemaele a mmolaya, a swa, yo kgosi ya Babele e mo laodisitseng lefatshe.
3Le gona Isemaele a bolaya Bajuta botlhe ba ba neng ba na le Ketalea gona mo Mitsepha, le Bakalatea ba ba fitlhetsweng teng, ba e leng batlhabani.
4Jaanong ka letsatsi la bobedi, Ketalea a sena go bolawa, go ise go itse ope, 5ga tla banna ba le 80, ba tswa kwa Šegeme le kwa Silo le kwa Samaria, ba beotswe ditedu, ba gagotse diaparo, ba iphatsitse, ba tshotse ditshupelo tsa dijo le maswalo ka diatla go di isa kwa Ntlong ya Morena.
6Isemaele, morwa Nethanya, a tswa mo Mitsepha, a ba kgatlhantsha, a tsamaya a ntse a lela. Ya re a kgatlhana nabo, a ba raya a re: “Tlaang kwa go Ketalea, morwa Ahikame.” 7Mme ya re ba sena go fitlha mo gare ga motse, Isemaele, morwa Nethanya, a ba bolaya, a ba latlhela mo sedibeng; ga dira ene le banna ba ba nang nae.
8Mo go bone go ne go le banna ba le some; bone ba raya Isemaele ba re: “Se re bolae! Gonne re na le mahumo a a fitlhilweng kwa masimong. Ke mabele le garase le lookwane le mafura a dinotshe.” Ke fa a ba lesa, a sa ba bolae le ba ga bone. 9Sediba seo Isemaele o latlhetseng ditoto tsa banna ba a ba bolaileng mo go sona mmogo le setoto sa ga Ketalea, ke sona se se epilweng ke kgosi Asa, fa a lwa le Baesa, kgosi ya Iseraele. Ke sona se Isemaele, morwa Nethanya, a neng a se tlatsa direpa.
10Jaanong Isemaele a thopa masalela aotlhe a morafe a a neng a le kwa Mitsepha, e le bomorwadia kgosi le batho botlhe ba ba sadisitsweng kwa Mitsepha, e bong bone ba Nebusaratane, mookamedi wa bafemedi ba kgosi, a neng a ba laodisitse Ketalea, morwa Ahikame; bone bao Isemaele, morwa Nethanya, a ba isa mo botshwarong, a tloga ka bone gore a fetele kwa Baamoneng. 11Mme e rile Johanane, morwa Karea, le balaodi botlhe ba batlhabani ba ba nang nae, ba utlwela tse di bosula tsotlhe tse Isemaele, morwa Nethanya, a di dirileng,
12ba tsaya banna botlhe, ba ya go lwa le Isemaele, morwa Nethanya, ba mo fitlhela a le kwa letsheng le legolo le le mo Gibeone.
13Jaanong ya re batho botlhe ba ba neng ba na le Isemaele, ba bona Johanane, morwa Karea, le balaodi botlhe ba batlhabani ba ba nang nae, ba itumela. 14Bone batho botlhe ba Isemaele a neng a ba thopile kwa Mitsepha, ba retologa, ba boa, ba ya kwa go Johanane, morwa Karea. 15Mme Isemaele, morwa Nethanya, a falola mo go Johanane, a na le banna ba ba robedi, a ya kwa Baamoneng.
16Ke fa Johanane, morwa Karea, le balaodi botlhe ba batlhabani ba ba nang nae ba tsaya masalela otlhe a batho ba Isemaele, morwa Nethanya, a ba thopileng kwa Mitsepha, a sena go bolaya Ketalea, morwa Ahikame, e bong banna le batlhabani le basadi le bana le badiredi ba kgosi ba a ba busitseng kwa Gibeone. 17Ba tloga teng, ba ya go nna kwa Geruthe-Kimehame, ke felo fa go gaufi le Betleheme; ba re ba ya kwa Egepeto,
Jer. 43:7
18e le go tshaba Bakalatea, gonne ba ba boifa, ka Isemaele, morwa Nethanya, a bolaile Ketalea, morwa Ahikame, yo kgosi ya Babele e mo laodisitseng lefatshe.


text:
Baiseraele ba tla nna bogosi jwa baperesiti (5, 6)
Batho ba baakanyediwa gore ba kopane le Modimo (14, 15)
19 Mo kgweding ya boraro fa Baiseraele ba sena go tswa kwa lefatsheng la Egepeto, ba ne ba goroga mo nageng ya Sinai.2 Ba ne ba tswa mo Refidime+ ba goroga mo nageng ya Sinai mo letsatsing le le lengwe mme ba nna mo nageng. Baiseraele ba ne ba kampa gaufi le thaba ya Sinai.+3 Go tswa foo, Moshe o ne a tlhatlogela kwa Modimong wa boammaaruri, mme Jehofa a mmitsa go tswa mo thabeng,+ a re: “Seno ke se o tla se bolelelang ditlogolwana tsa ga Jakobe le Baiseraele,4 ‘Lo bone se ke se dirileng Baegepeto,+ e le gore ke lo tshole ka diphuka tsa bontsu ke lo tlise kwa go nna.+5 Jaanong fa lo ka reetsa lentswe la me ka kelotlhoko lo bo lo boloka kgolagano ya me, ruri lo tla nna batho ba me ba ba kgethegileng* go tswa mo ditšhabeng tsotlhe+ ka gonne lefatshe lotlhe ke la me.+6 Lo tla nna bogosi jwa me jwa baperesiti le setšhaba sa me se se boitshepo.’+ Ano ke mafoko a o tla a bolelelang Baiseraele.”7 Ka jalo, Moshe o ne a tsamaya mme a bitsa bagolwane ba setšhaba a bo a ba bolelela mafoko ano otlhe a Jehofa a neng a a mmoleletse.+8 Morago ga moo, batho botlhe ba ne ba araba ba le seoposengwe ba re: “Re ikemiseditse go dira sotlhe se Jehofa a se buileng.”+ Ka yone nako eo, Moshe o ne a ya go bolelela Jehofa kafa batho ba arabileng ka gone.9 Mme Jehofa o ne a raya Moshe a re: “Ke tla kwa go wena mo lerung le lentsho gore batho ba tle ba utlwe fa ke bua le wena le gore ka metlha ba tle ba dumele le mo go wena.” Foo Moshe o ne a begela Jehofa mafoko a batho ba neng ba a buile.10 Go tswa foo, Jehofa o ne a raya Moshe a re: “Ya kwa bathong, o ba baakanyetse kobamelo gompieno le kamoso, mme ba tshwanetse go tlhatswa diaparo tsa bone.11 Ba tshwanetse go ipaakanyetsa letsatsi la boraro ka gonne mo letsatsing la boraro Jehofa o tla fologela mo Thabeng ya Sinai fa pele ga matlho a batho botlhe.12 O tshwanetse go beela batho melelwane go dikologa thaba mme o ba reye o re, ‘Lo se ka lwa tlhatlogela kwa godimo ga thaba kgotsa lwa tshwara melelwane ya yone. Ope fela yo o tshwarang thaba ruri o tla bolawa.13 A seatla sepe se se ka sa mo tshwara, ka gonne o tla kgobotlediwa ka maje kgotsa o tla hulwa.* E ka tswa e le phologolo kgotsa motho, ga a kitla a tshela.’+ Ba ka nna ba tla mo thabeng fa ba utlwa modumo wa lonaka lwa phelefu.”+14 Foo Moshe o ne a fologa thaba a ya kwa bathong a bo a simolola go ba baakanyetsa kobamelo, mme ba ne ba tlhatswa diaparo tsa bone.+15 O ne a raya batho a re: “Ipaakanyetseng letsatsi la boraro. Lo se ka lwa tlhakanela dikobo.”*16 Mo mosong wa letsatsi la boraro go ne ga nna le ditumo tsa maru le dikgadima e bile go ne go na le leru le le kwenneng+ mo thabeng le modumo o o kwa godimo thata wa lonaka, mme batho botlhe ba ba neng ba le mo kampeng ba simolola go roroma.+17 Jaanong Moshe o ne a ntshetsa batho kwa ntle ga kampa gore ba ye go kopana le Modimo wa boammaaruri, mme ba ne ba ema fa tlase ga thaba.18 Thaba ya Sinai e ne ya kua mosi gotlhe fela ka gonne Jehofa o ne a fologetse mo go yone a le mo molelong;+ mosi wa yone o ne o tlhatloga jaaka mosi wa bobesetso, mme thaba yotlhe e ne e roroma fela thata.+19 Fa modumo wa lonaka o ntse o oketsega, Moshe o ne a bua mme lentswe la Modimo wa boammaaruri la mo araba.20 Ka jalo, Jehofa o ne a fologela mo godimo ga Thaba ya Sinai. Go tswa foo, Jehofa a biletsa Moshe kwa godimo ga thaba, mme Moshe a tlhatlogela kwa godimo ga thaba.+21 Jaanong Jehofa o ne a raya Moshe a re: “Fologa, mme o tlhagise batho gore ba se ka ba leka go tla go bona Jehofa, go seng jalo ba tla swa ka bontsi.22 Mme a baperesiti ba ba atamelang Jehofa ka metlha, ba ipaakanyetse kobamelo gore Jehofa a se ka a ba bolaya.”*+23 Foo Moshe o ne a raya Jehofa a re: “Batho ba ka se tlhatlogele mo Thabeng ya Sinai ka gonne o setse o re tlhagisitse, o re, ‘Baya melelwane go dikologa thaba o bo o e dira boitshepo.’”+24 Le fa go ntse jalo, Jehofa o ne a mo raya a re: “Tsamaya, fologa, mme fa o boa o tle le Arone, mme o se ka wa letla baperesiti le batho go tla go bona Jehofa gore a se ka a ba bolaya.”+25 Ka jalo, Moshe o ne a fologela kwa bathong mme a ba bolelela se Modimo a se buileng.


text:
171E rile Aborame a le dinyaga di le 99, Morena a iponatsa mo go ene, a mo raya a re: “Ke nna Modimo Rra-thata-yotlhe! Sepela fa pele ga me, foo o nne mosiami.
Ekes. 6:3
Gen. 48:15
2Ke tla dira kgolagano ya me fa gare ga me le wena, ke go atisa thata thata.” 3Ke fa Aborame a wela fa fatshe ka sefatlhego, mme Modimo wa bua nae wa re: 4“Kgolagano ya me nao ka fa lotlhakoreng lwa me ke ya go re: Ò tla nna rra-bontsi jwa ditšhaba. 5Ka moo ga o nke o tlhola o bidiwa Aborame, mme leina la gago e tla nna Aborahame; gonne ke tla go dira rra-bontsi jwa ditšhaba.
6Ruri, ke tla go atisa gagolo thata, ke go dira ditšhaba; le dikgosi di tla tswa mo go wena.
7“Ke tla tlhomamisa kgolagano ya me fa gare ga me le wena le bana ba gago morago ga gago ba losika longwe le longwe gore e nne kgolagano e e sa khutleng ya go re: Ke tla nna Modimo wa gago le wa bana ba gago morago ga gago. 8Lefatshe le o leng moeng mo go lone, e leng lefatshe lotlhe la Kanana, ke tla le go naya le bana ba gago morago ga gago go nna boswa jo bo sa khutleng, mme ke tla nna Modimo wa bone.”
35:27
Baheb. 11:9-16
9Jaanong Modimo wa raya Aborahame wa re: “Fela o tshegetse kgolagano ya me, wena le bana ba gago morago ga gago mo losikeng longwe le longwe lwa bone. 10Kgolagano ya me fa gare ga me le lona le bana ba gago morago ga gago e lo tshwanetseng go e tshegetsa ke e: A banna le basimane botlhe ba lona ba rupisiwe!
Dit. 7:8
11Lo rupisiwe mo nameng ya letlalo la bonna jwa lona; seo e tla nna sesupo sa kgolagano gare ga me le lona. 12A go rupisiwe mosimanyana mongwe le mongwe wa lona a le malatsi a le 8 mo ditshikeng tsotlhe tsa lona le motlhanka yo o tsaletsweng mo ntlong le yo o rekilweng ka selefera le fa e le moeng wa kae le kae, yo e seng wa losika lwa lona. 13Batlhanka ba ba tsaletsweng mo ntlong ya gago le ba ba rekilweng ka selefera ya gago ba tshwanetse go rupisiwa. Kgolagano ya me e tla nna jalo mo nameng ya lona, e le kgolagano e e sa khutleng. 14Mme monna le mosimane yo o nang le letlalo la bonna yo o sa rupisiwang mo nameng ya letlalo la bonna jwa gagwe, motho yoo a a nyelediwe mo morafeng wa ga gabo; o sentse kgolagano ya me.”
15Modimo wa ba wa raya Aborahame wa re: “Sarai, mosadi wa gago, o se ka wa tlhola o mmitsa Sarai, mme leina la gagwe a e nne Sara. 16Ke tla mo tshegofatsa, mme le ka ene ke tla go naya ngwana wa mosimane; ke tla mo tshegofatsa gore a nne mmaditšhaba; dikgosi tsa merafe di tla tswa mo go ene.”
17Ke fa Aborahame a wela fa fatshe ka sefatlhego, a tshega, a ipotsa mo pelong a re: “A nka tsalelwa ngwana ke le dinyaga di le lekgolo? A Sara le ene o ka belega a setse a le dinyaga di le 90?”
21:6
Luka 1:18
18Ke fa Aborahame a raya Modimo a re: “Ao! A go phele Isemaele fa pele ga gago!”
19Mme Modimo wa re: “Ruri, Sara mosadi wa gago o tla go belegela ngwana wa mosimane; o mo tee leina la Isaka. Ke tla tlhomamisa kgolagano ya me nae le losika lwa gagwe morago ga gagwe gore e nne kgolagano e e sa khutleng.
20Le ka ga Isemaele ke go utlwile, bona, ke tla mo tshegofatsa, ke mo atisa, ke mo ntsifatsa gagolo thata. O tla tsala dikgosi di le 12. Ke tla mo dira setšhaba se segolo.
21:13,18
25:16
21Mme kgolagano ya me ke tla e tlhomamisetsa Isaka yo Sara o tla mo go belegelang ngwaga o o tlang ka sona sebaka se.” 22Jaanong ya re Modimo o sena go bua nae wa tlhatloga, wa tlogela Aborahame.
23Ke fa Aborahame a tsaya Isemaele morwawe le batlhanka botlhe ba ba tsaletsweng mo ntlong ya gagwe le botlhe ba ba rekilweng ka selefera ya gagwe, e bong ba batonanyana botlhe ba batho ba lelapa la ga Aborahame, a rupisa nama ya letlalo la bonna jwa bone ka lone letsatsi leo, fela jaaka Modimo o mo laetse. 24Aborahame o ne a le dinyaga di le 99, fa a rupisiwa nama ya letlalo la bonna jwa gagwe. 25Isemaele morwawe o ne a le dinyaga di le 13, fa a rupisiwa nama ya letlalo la bonna jwa gagwe. 26Ka letsatsi lone leo go rupisitswe Aborahame le Isemaele morwawe. 27Le gona ga rupisiwa nae banna botlhe ba ntlo ya gagwe, e bong batlhanka ba ba tsaletsweng mo ntlong le ba ba rekilweng ka madi mo bathong ba sele.


text:
31Moše o ne a ntse a disa letsomane la ga Jetoro mogwagwadiagwe, moperesiti wa Midiane. O kile a disa letsomane, a fetile sekaka, a fitlha kwa thabeng ya Modimo ya Horebe. 2Teng moengele wa Morena a iponatsa mo go ene a le mo kgabong ya molelo e e tswang mo setlhareng se se mitlwa. A leba, a fitlhela molelo o tuka mo setlhareng, mme se sa šwe.
Doit. 33:16
3Ke fa Moše a re: “A nke ke atamele, ke bone kgakgamatso e kgolo e gore ke ka ntlha ya eng, fa setlhare seo se sa šwe.”
4Mme ya re Morena a mmona a atamela go sekaseka, Modimo wa mmitsa o le mo setlhareng seo se se mitlwa wa re: “Moše! Moše!” Mme a re: “Ke fano.”
5Wa re: “Se atamele kwano, rola ditlhako tsa gago; gonne felo fa o emeng teng foo ke felo fa go boitshepo.”
Gen. 28:17
6Wa ba wa re: “Ke nna Modimo wa ga rraago, Modimo wa ga Aborahame, Modimo wa ga Isaka, Modimo wa ga Jakobe.” Ke fa Moše a ipipa sefatlhego, ka a boifa go leba Modimo.
7Morena a re: “Ruri, ke bonye pogisego ya morafe wa me o o mo Egepeto, ke ba utlwile ba ledisiwa ke bagobagobetsi ba bone; tota ke itse botlhoko jwa bone.
8Mme ke fologile go ba golola mo diatleng tsa Baegepeto le go ba ntsha mo lefatsheng leo le go ba isa kwa lefatsheng le le molemo le le atlhameng kwa lefatsheng le le elang mašwi le dinotshe, kwa dinageng tsa Bakanana le Bahethe le Baamori le Baferesi le Bahewi le Bajebusi. 9Jaanong, bona, selelo sa Baiseraele se fitlhile mo go nna. Le gona ke bonye kgatelelo e Baegepeto ba ba gateletseng ka yona. 10Jaanong he, yaa teng, ke go rome kwa go Farao, o ntshe Baiseraele, morafe wa me, mo Egepeto.”
11Moše a fetola Modimo a re: “Nna ke mang, yo nka yang kwa go Farao go ntsha Baiseraele mo Egepeto?”
Jes. 6:5,8
12Modimo wa re: “Kana ke tla nna nao. Mme sesupo sa gore ke go romile ke se: E tla re o sena go ntsha morafe oo mo Egepeto, lo direle Modimo mo thabeng e.”
13Moše a botsa Modimo a re: “E re ke fitlha kwa Baiseraeleng, ke ba raya ke re: ‘Modimo wa borraeno o nthomile kwa go lona,’ mme ba mpotsa ba re: ‘Leina la ona ke mang?’ – foo ke ba ree ke reng?”
14Modimo wa raya Moše wa re: “Ke nna yo ke leng ene!” Wa ba wa re: “Raya Baiseraele jaana o re: ‘Ene ke-nna o nthomile kwano go lona.’ ”
15Modimo wa bua gape le Moše wa re: “O ree Baiseraele jaana o re: ‘Morena Modimo wa borraeno, Modimo wa ga Aborahame le Isaka le Jakobe, ke ona o o nthomileng kwano go lona.’ Ke lone leina la me ka bosakhutleng, ke lone le ke bidiwang ka lone ke ditshika tsotlhe.
Jes. 42:8
16Yaa he, o phuthe bagolo ba Baiseraele, o ba ree o re: ‘Morena Modimo wa borraeno o iponaditse mo go nna; Modimo wa ga Aborahame le Isaka le Jakobe wa re: Ruri, ke lo etse tlhoko le tse lo di diretsweng mo Egepeto, 17ka re, ke tla lo ntsha mo pogisegong ya Egepeto, ke lo isa kwa lefatsheng la Bakanana le Bahethe le Baamori le Baferesi le Bahewi le Bajebusi kwa lefatsheng le le elang mašwi le dinotshe.’
18“Ba tla utlwa lentswe la gago; mme wena o ye kwa kgosing ya Egepeto, o na le bagolo ba Baiseraele, lo e ree lo re: ‘Morena Modimo wa Bahebere o kgatlhanye le rona. Jaanong ge, a ko o re letlelele go ya kwa sekakeng ka leeto la malatsi a le mararo, re ye go direla Morena Modimo wa rona ka ditlhabelo.’
19Fela ke itse gore kgosi ya Egepeto ga e ka ke ya lo dumelela go tsamaya, fa e sa patelediwe ka thata. 20Mme ke tla otlolola letsogo, ke itaya Egepeto ka dikgakgamatso tsa me tsa mefutafuta tse ke tla di dirang teng. Morago ga moo kgosi e tla lo rebola.
21“Le gona ke tla naya morafe o go bona bopelotlhomogi mo matlhong a Baegepeto: E tla re fa lo huduga, lo se ke lo huduge lo iphotlhere fela.
12:35,36
Gen. 15:14
22Mme a mosadi mongwe le mongwe a kope dilo tsa selefera le tsa gouta le diaparo mo mosading wa Moegepeto yo o bapileng nae le mo go ene yo e leng moeng mo lapeng la Moiseraele; lo di apese bomorwa-lona le bomorwadia-lona, lo thukhuthe Baegepeto jalo.”


text: 5 Go tswa foo, moporofeti Hagai+ le moporofeti Sekarea,+ setlogolwana sa ga Ido,+ ba ne ba porofetela Bajuda ba ba neng ba le kwa Juda le kwa Jerusalema, mo leineng la Modimo wa Iseraele yo o neng a ba okametse.2 Ka yone nako eo, Serubabele+ morwa Shealatiele le Jeshua+ morwa Jehosadake ba ne ba simolola go aga ntlo ya Modimo sesha,+ e e neng e le kwa Jerusalema; mme baporofeti ba Modimo ba ne ba na le bone e bile ba ba eme nôkeng.+3 Ka nako eo, Tatenai yo e leng mmusi wa kgaolo e e Ka Kwa ga Noka* le Shethare-bosenai le badirikabone ba ne ba tla mo go bone mme ba ba botsa ba re: “Ke mang yo o ntshitseng taelo ya gore lo age ntlo eno le gore lo wetse kago eno?”*4 Go tswa foo, ba ne ba ba botsa ba re: “Maina a banna ba ba berekang mo kagong eno ke bomang?”5 Mme gone, Modimo o ne a tlhokometse* bagolwane ba Bajuda,+ mme ga ba a ka ba ba emisa go fitlha pego e romelwa kwa go Dario le lekwalo la semolao le le buang ka kgang eo le tla.6 Eno ke khopi ya lekwalo le Tatenai yo e leng mmusi wa kgaolo e e Ka Kwa ga Noka le Shethare-bosenai le badirikaene, e leng balaodi ba babotlana ba kgaolo e e Ka Kwa ga Noka, ba neng ba e romelela Kgosi Dario;7 ba ne ba mo romelela pego eno, mme seno ke se ba neng ba se kwala:“Go Kgosi Dario:“A kagiso e nne le wena!8 A kgosi e itse gore re ne ra ya kwa porofenseng* ya Juda kwa ntlong ya Modimo yo mogolo, mme e ntse e agiwa ka maje a matona a a pitikololwang, e bile go bewa dikota mo dipoteng. Batho ba dira tiro eo ka tlhagafalo e bile e tsweletse pele ka ntlha ya go bo ba dira ka natla.9 Mme re ne ra botsa bagolwane ba bone ra re: ‘Ke mang yo o ntshitseng taelo ya gore lo age ntlo eno le gore lo wetse kago eno?’*+10 Gape re ne ra ba botsa maina a bone gore re kgone go kwala maina a banna ba ba eteletseng pele, gore re tle re go itsise gore ke bomang.11 “Mme ba ne ba re araba ba re: ‘Re batlhanka ba Modimo wa magodimo le lefatshe, mme re aga sesha ntlo e e neng e agilwe dingwaga di le dintsi tse di fetileng, e kgosi e kgolo ya Iseraele e neng ya e aga ya bo ya e wetsa.+12 Le fa go ntse jalo, e re ka borraarona ba ile ba galefisa Modimo wa magodimo,+ o ne a ba tsenya mo seatleng sa ga Kgosi Nebukadenesare+ wa Babelona, yo e leng Mokaladia, yo o neng a thuba ntlo eno+ a bo a isa batho botshwarwa kwa Babelona.+13 Le fa go ntse jalo, mo ngwageng wa ntlha wa ga Kgosi Kurose wa Babelona, Kgosi Kurose o ne a ntsha taelo ya gore ntlo eno ya Modimo e agiwe sesha.+14 Mo godimo ga moo, Kgosi Kurose o ne a ntsha dijana tsa gauta le tsa selefera tsa ntlo ya Modimo mo tempeleng ya Babelona, tse Nebukadenesare a neng a di tsere mo tempeleng e e kwa Jerusalema a bo a di isa kwa tempeleng ya Babelona.+ Di ne tsa newa monna mongwe yo o bidiwang Sheshebasare,*+ yo Kurose a neng a mo tlhoma gore a nne mmusi.+15 Kurose o ne a mo raya a re: “Tsaya dijana tseno mme o ye kwa Jerusalema gore o tle o di busetse mo tempeleng, e e tla agiwang sesha mo lefelong le e neng e le mo go lone pele.”+16 Foo Sheshebasare o ne a tla, mme o ne a thaya metheo ya ntlo ya Modimo,+ e e kwa Jerusalema; mme e ntse e agiwa go tloga ka nako eo go fitlha jaanong, le fa go ntse jalo ga e ise e wediwe.’+17 “Jaanong fa kgosi e bona go le molemo, a go dirwe dipatlisiso mo bobolokelamatlotlong jwa kgosi jo bo koo kwa Babelona, go tlhomamisa gore a Kgosi Kurose o ne a ntsha taelo ya gore ntlo ya Modimo e e kwa Jerusalema e agiwe sesha;+ mme a kgosi e re itsise gore e dirile tshwetso efe ka kgang eno.”


text:
11Ka ngwaga wa ntlha wa ga Korese kgosi ya Peresia – e le go dirafatsa lefoko la Morena le o le buileng ka molomo wa ga Jeremia – Morena a tsosa mowa wa ga Korese kgosi ya Peresia, ya ba ya tlhaba mokgosi mo pusong yotlhe ya yona le ka dikwalo ya re:
Jer. 25:11
29:10
2“Korese kgosi ya Peresia o bua jaana a re: ‘Morena, Modimo wa legodimo, o nneile magosi otlhe a lefatshe, a ba a ntaela ka esi gore ke mo agele Ntlo kwa Jerusalema mo Juta.
45:1
3Jaanong le fa e le mang mo go lona yo e leng wa morafe wa gagwe, a Modimo wa gagwe o nne nae; mme a a boele kwa Jerusalema yo o kwa Juta, a age Ntlo ya Morena, Modimo wa Iseraele. Ke ona Modimo o o kwa Jerusalema. 4Mongwe le mongwe wa lesalela wa felo gongwe le gongwe kwa a jakang teng a batho ba gona ba mo thuse ka selefera le gouta le dithoto le diruiwa mmogo le dineo tsa lorato tsa Ntlo ya Modimo o o kwa Jerusalema.’ ”
5Ke fa go nanoga ditlhogo tsa dikgoro tsa Juta le Benyamene le baperesiti le Balefi le mongwe le mongwe yo Modimo o tsositseng mowa wa gagwe, go boela le go aga Ntlo ya Morena yo o kwa Jerusalema. 6Mme botlhe ba ba neng ba le mo tikologong ya bone ba tiisa mabogo a bone ka dilo tsa selefera le ka gouta le ka dithoto le ka diruiwa le ka dilo tse di tlhokegang kwa ntle ga dineo tsotlhe tsa bopelotshweu.
7Dilo tsa Ntlo ya Morena tse Nebukatenesare o neng a di ntshitse kwa Jerusalema, a di baya mo tempeleng ya modimo wa gagwe, tsona kgosi Korese a di ntsha. 8Korese kgosi ya Peresia a di neela mo diatleng tsa ga Mitheretathe, mookamedi wa dikhumo; ene a di bala, a di neela Sesebasare, mogogi wa Bajuta. 9Palo ya tsona ke e: Megopo ya gouta e le 30, megopo ya selefera e le 1 000; dithipa di le 29, 10dinwelo tsa gouta di le 30, dinwelo tsa selefera di le 410, dilwana tse dingwe di le 1 000.
11Dilo tsotlhe tsa gouta le tsa selefera di ne di le 5 400. Tsotlhe tseo Sesebasare o tlile natso jale fa a ntsha batshwarwi kwa Babele, a ba isa kwa Jerusalema.


text: 9 Go ne go na le monna mongwe wa Benjamine yo o bidiwang Kishe,+ morwa Abiele, morwa Serore, morwa Bekorathe, morwa Afia, e le Mobenjamine,+ mme monna yoo o ne a humile thata.2 O ne a na le morwa yo o bidiwang Saulo,+ yo o neng a le mmotlana e bile a le montle, go ne go se na monna ope mo Baiseraeleng yo o neng a le montle go mo feta. O ne a le moleele go feta batho botlhe, mme ba ne ba fitlha mo magetleng a gagwe fela.3 Fa ditonki* tsa ga rraagwe Saulo e bong Kishe di ne di timetse, Kishe o ne a raya morwawe e bong Saulo a re: “Tsweetswee, tsamaya le mongwe wa batlhokomedi mme o ye go batla ditonki.”4 Ba ne ba ralala kgaolo e e dithaba ya Eferaime ba bo ba ralala lefatshe la Shalisha, mme ba ne ba se ka ba di bona. Ba ne ba tsamaya go ralala lefatshe la Shaalime, mme ditonki di ne di seyo koo. Ba ne ba ralala lefatshe lotlhe la Babenjamine, mme ba se ka ba di bona.5 Ba ne ba goroga mo lefatsheng la Sufe, mme Saulo o ne a raya motlhokomedi wa gagwe yo o neng a na le ene a re: “Tlaa, a re boe, gore rre a se ka a simolola go tshwenyega ka rona go na le go tshwenyega ka ditonki.”+6 Mme motlhokomedi o ne a mo araba a re: “Bona, go na le monna wa Modimo mo motseng ono, monna yo o tlotlegang. Sotlhe se a se buang se a diragala.+ A re ye teng gone jaanong. Gongwe a ka re bolelela gore re tseye tsela efe.”7 Foo Saulo o ne a raya motlhokomedi wa gagwe a re: “Fa re ya kwa monneng yoo, re tla mo isetsa eng? Ga go na senkgwe mo dikgetsaneng tsa rona; ga go na sepe se re ka se isetsang monna wa Modimo wa boammaaruri e le mpho. Ke eng se re nang le sone?”8 Ka jalo, motlhokomedi o ne a araba Saulo gape a re: “Ke tshotse kwatara ya shekele* ya selefera. Ke tla e naya monna wa Modimo wa boammaaruri, mme o tla re bolelela gore re tseye tsela efe.”9 (Mo metlheng ya bogologolo kwa Iseraele, seno ke se monna a neng a ka se bua fa a ya go batla kaelo ya Modimo: “Tlang, mme re yeng kwa mmoning.”*+ Gonne mo metlheng ya bogologolo, yo e leng moporofeti gompieno o ne a tle a bidiwe mmoni.)10 Foo Saulo o ne a raya motlhokomedi wa gagwe a re: “Se o se buileng se molemo. A re tsamaye.” Ka jalo, ba ne ba ya kwa motseng o monna wa Modimo wa boammaaruri a neng a le kwa go one.11 Fa ba ntse ba tlhatloga mo thotaneng ba ya kwa motseng oo, ba ne ba kopana le basetsana ba tswa ba ya go ga metsi. Ka jalo, ba ne ba ba raya ba re: “A mmoni o teng+ mo lefelong leno?”12 Ba ne ba araba ba re: “O teng. Bonang, o fela fa pele ga lona. Jaanong itlhaganeleng ka ntlha ya gore gompieno o tlile mo motseng, ka gonne batho ba ntsha setlhabelo+ mo lefelong le le kwa godimo le le boitshepo gompieno.+13 Fela fa lo tsena mo motseng, lo tla mmona pele ga a tlhatlogela kwa lefelong leo le le kwa godimo a ya go ja. Batho ga ba kitla ba ja go fitlha a goroga, ka gonne ke ene a segofatsang setlhabelo. Fa a sena go dira jalo, ba ba laleditsweng ba ka nna ba ja. Jaanong tsamayang gone jaanong mme lo tla mmona.”14 Ka jalo, ba ne ba ya kwa motseng. Fa ba ntse ba tsamaela kwa bogareng jwa motse, Samuele o ne a tla go ba kgatlhantsha gore ba ye kwa lefelong le le kwa godimo le le boitshepo.15 Letsatsi pele ga Saulo a tla, Jehofa o ne a boleletse* Samuele jaana:16 “Kamoso mo e ka nnang ka nako eno, ke tla romela monna yo o tswang kwa lefatsheng la Benjamine+ kwa go wena. O tshwanetse go mo tlotsa gore a nne moeteledipele wa batho ba me ba Iseraele,+ mme o tla golola batho ba me mo seatleng sa Bafilisitia. Gonne ke bone gore batho ba me ba a boga e bile selelo sa bone se gorogile mo go nna.”+17 E rile Samuele a bona Saulo, Jehofa o ne a mo raya a re: “Yono ke monna yo ke go boleletseng ka ene ke re, ‘Yono ke ene yo o tla busang batho ba me.’”*+18 Go tswa foo, Saulo o ne a ya kwa go Samuele mo kgorong ya motse mme a re: “Tsweetswee, a ko o mpolelele, ntlo ya mmoni e kae?”19 Samuele o ne a araba Saulo a re: “Ke nna mmoni. Tsamayang kwa pele ga me lo ye kwa lefelong le le kwa godimo le le boitshepo, mme lo tla ja le nna gompieno.+ Ke tla lo naya tsela mo mosong e bile ke tla lo bolelela sotlhe se lo batlang go se itse.*20 Mme ditonki tse di neng di timetse mo malatsing a mararo a a fetileng,+ o se ka wa tshwenyega ka tsone ka gonne di bonwe. Mme sotlhe se se eletsegang mo Iseraele ke sa ga mang? A ga se sa gago le sa botlhe ba lelapa la ga rrago?”+21 Fa a rialo, Saulo o ne a mo araba a re: “A ga ke Mobenjamine wa lotso lo lonnye thata mo ditsong tsa Iseraele,+ e bile a lelapa la gaetsho ga se le e seng la sepe mo malapeng otlhe a lotso lwa ga Benjamine? Ka jalo, ke ka ntlha yang fa o buile le nna ka tsela eno?”22 Go tswa foo, Samuele o ne a tsaya Saulo le motlhokomedi wa gagwe mme a ba isa kwa holong ya bojelo a bo a ba naya manno a a tlotlegang thata mo go botlhe ba ba laleditsweng; go ne go na le banna ba ka nna 30.23 Samuele o ne a raya moapei a re: “Tlisa karolo e ke neng ka go e naya mme ka go raya ka re, ‘E beele kwa thoko.’”24 Foo moapei o ne a tsholetsa leoto le nama e e mo go lone a bo a le baya fa pele ga ga Saulo. Mme Samuele o ne a re: “Se se neng se beetswe kwa thoko ke seno se beilwe fa pele ga gago. Se je, ka gonne ba ne ba go beetse sone ka ntlha ya tiragalo eno. Gonne ke ne ke ba reile ka re, ‘Ke na le baeng.’” Ka jalo, Saulo o ne a ja le Samuele mo letsatsing leo.25 Morago ga moo, ba ne ba fologa mo lefelong le le kwa godimo le le boitshepo+ ba ya kwa motseng, mme o ne a tswelela a bua le Saulo ba le kwa godimo ga ntlo.26 Ba ne ba tsoga phakela thata, mme fa letsatsi le tlhaba Samuele o ne a bitsa Saulo kwa godimo ga ntlo, a re: “Ipaakanye, gore ke tle ke go neye tsela.” Ka jalo, Saulo o ne a tsoga mme ene le Samuele ba tswela kwa ntle.27 E rile ba ntse ba fologela kwa thoko ga motse, Samuele o ne a raya Saulo a re: “Bolelela motlhokomedi+ gore a tsamaele kwa pele ga rona,” ka jalo o ne a fetela kwa pele ga bone. “Mme wena, jaanong ema fano ka nakwana, gore ke tle ke dire gore o utlwe lefoko la Modimo.”


text:
Konelo
“Lo nne baetsi ba bao ka tumelo le bopelotelele ba ruang ditsholofetso.”—BAHEBERA 6:12.
1, 2. Ke eng fa go le botlhokwa gore re nne le tumelo gone jaanong? Tshwantsha.
TUMELO. Ke lefoko le le tshwanelang tota le le tlhalosang nonofo nngwe e e kgatlhang thata. Mme gone, fa re utlwa kgotsa re bona lefoko leo, go tla bo go le botlhale gore re akanye ka lefoko lengwe gape: “Go potlaka!” Ka gonne, fa re se na tumelo, re tshwanetse go potlakela go nna le yone. Mme fa e le gore re setse re na le tumelo, re tshwanetse go potlakela go e sireletsa le go e nonotsha. Lebaka?
2 Akanya o tsamaya mo sekakeng se segolo. Mme o tlhoka metsi. Fa o ka a bona, o tshwanetse go a sireletsa gore a se ka a nna mogote. Gape o tla tshwanelwa ke go a tlatsa gore a go tshwarelele go fitlha o goroga kwa o yang gone. Gompieno, re tshela mo sekakeng sa semoya, lefatshe le le nang le batho ba le mmalwa fela ba ba nang le tumelo ya mmatota—e e jaaka metsi ao—ba ba ka nnang ba felelwa ke tumelo eo fa ba ka se potlakele go e sireletsa le go e nonotsha. Re mo letlhokong le legolo; fela jaaka re ka se kgone go tshela re se na metsi, re ka se tshele semoyeng fa re se na tumelo.—Bar. 1:17.
3. Jehofa o re neile eng go re thusa go nna le tumelo, mme ke dilo dife tse pedi tse re tshwanetseng go gopola go di dira?
3 Jehofa o itse gore go potlakile go le kana kang gompieno gore re nne le tumelo, e bile o itse gore go thata go le kana kang gore re tswelele re na le yone le go e ngomaela. Ke ka moo a re fileng dikao tse re ka di etsang. Jehofa o ne a tlhotlheletsa moaposetoloi Paulo go kwala jaana: “Lo nne baetsi ba bao ka tumelo le bopelotelele ba ruang ditsholofetso.” (Baheb. 6:12) E bile ke ka moo phuthego ya ga Jehofa e re kgothaletsang go dira ka natla go etsa dikao tsa banna le basadi ba ba ikanyegang, ba ba tshwanang le ba re ithutileng ka bone mo bukeng eno. Mme jaanong ke eng se re tshwanetseng go se dira? A re ikgopotseng dilo di le pedi: (1) Re tshwanetse go tswelela re nonotsha tumelo ya rona; (2) re tshwanetse go nna re akantse ka tsholofelo ya rona.
4. Satane o itshupile jang gore ke mmaba wa tumelo, mme gone ke eng fa re sa tshwanela go mo tshaba?
4 Tswelela o nonotsha tumelo ya gago. Go na le mmaba yo mogolo wa tumelo—Satane. Mmusi yono wa lefatshe o fetotse tsamaiso eno ya dilo gore e tshwane le sekaka se go leng thata go nna le tumelo mo go sone. O maatla go re feta. A mme gone re tshwanetse go tshaba go nna le tumelo le go tswelela re e nonotsha? Le e seng! Jehofa ke Tsala e kgolo ya botlhe ba ba batlang go nna le tumelo ya mmatota. O re tlhomamisetsa gore fa a le ka fa letlhakoreng la rona, re ka kgona go ganetsa Diabolo le go dira gore a re tshabe! (Jak. 4:7) Re ka mo ganetsa ka go ipha nako letsatsi le letsatsi re nonotsha tumelo ya rona le go e aga. Re ka dira seo jang?
5. Go tlile jang gore banna le basadi ba ba ikanyegang ba go buiwang ka bone mo Baebeleng ba nne le tumelo? Tlhalosa.
5 Jaaka re bone, banna le basadi ba tumelo ba go buiwang ka bone mo Baebeleng ga ba a tsholwa ba na le tumelo. Tsela e ba neng ba tshela ka yone ke bosupi jwa gore tumelo e nna gone ka thuso ya moya wa ga Jehofa o o boitshepo. (Bagal. 5:22, 23) Ba ne ba rapelela gore a ba thuse, mme ka ntlha ya seo Jehofa a tswelela a nonotsha tumelo ya bone. E kete le rona re ka dira jaaka bone, le ka motlha re sa lebale gore Jehofa o naya moya o o boitshepo ba ba mo kopang one, le ba ba tshelang go dumalana le se ba se rapelelang. (Luke 11:13) A go na le sengwe gape se re ka se dirang?
6. Re ka solegelwa molemo jang ka botlalo fa re bala dipego tsa Baebele?
6 Mo bukeng eno, re tlotlile ka dikao di le mmalwa fela tsa batho ba ba ileng ba bontsha tumelo e e tlhomologileng. Go na le ba bangwe ba bantsintsi! (Bala Bahebera 11:32.) Re ka ithuta go le gontsi thata mo go mongwe le mongwe wa bone. Fa re bala dipego tsa Baebele tse di buang ka batho ba tumelo re di tlodisa matlho fela, tumelo ya rona e ka se nonofe. Gore re solegelwe molemo ka botlalo ke se re se balang, re tshwanetse go ipha nako e e lekaneng ya go dira dipatlisiso ka se go buiwang ka sone mo dipegong tsa Baebele. Fa re nna re gopotse gore banna bao le basadi ba ba sa itekanelang ba ne ba na le “maikutlo a a tshwanang le a rona,” dikao tsa bone e tla nna tsa mmatota mo go rona. (Jak. 5:17) Fa re itsenya mo ditlhakong tsa bone, re ka kgona go akanya kafa ba ka tswang ba ne ba ikutlwa ka gone fa ba lebane le dikgwetlho le mathata a a tshwanang le a rona.
7-9. (a) Bangwe ba banna le basadi ba tumelo ba bogologolo ba ka bo ba ile ba ikutlwa jang ka go obamela Jehofa ka tsela e re mo obamelang ka yone gompieno? (b) Ke eng fa re tshwanetse go nonotsha tumelo ya rona ka ditiro?
7 Gape re ka nonotsha tumelo ya rona ka ditiro. Aitsane, “tumelo kwantle ga ditiro e sule.” (Jak. 2:26) A ko o akanye fela gore banna le basadi ba re tlotlileng ka bone ba ka bo ba ile ba itumela jang fa Jehofa a ka bo a ba abetse tiro e a re abetseng yone gompieno!
8 Ka sekai, o akanya gore Aborahame o ka bo a ile a ikutlwa jang fa a ka bo a boleletswe gore a ka kgona go obamela Jehofa le baobamedimmogo le ene mo Diholong tsa Bogosi tse dintle le kwa dikopanong tse dikgolo, tse kwa go tsone go tlotliwang ka ditsholofetso tse a neng a di bona “di le kgakala” e bile di tlhalosiwa ka botlalo, go na le go obamela mo dibesong tsa maje tse di neng di agilwe mo nageng? (Bala Bahebera 11:13.) Mme o akanya gore Elija ene o ka bo a ile a ikutlwa jang fa a ne a ka bolelelwa gore tiro ya gagwe e tla nna go bolelela batho molaetsa o o gomotsang le o o nayang tsholofelo, go na le go newa kabelo ya go bolaya baporofeti ba ba boikepo ba ga Baale mme gape a tshwanelwa ke go direla Jehofa ka nako e ka yone go busang kgosi e e boikepo ya motlhanogi? Ga go pelaelo gore banna bao le basadi ba tumelo ba ne ba tla itumelela go amogela kabelo ya go obamela Jehofa ka tsela e re mo obamelang ka yone gompieno.
9 Ka jalo, a re tsweleleng re nonotsha tumelo ya rona ka ditiro. Fa re dira jalo, re tla bo re etsa sekao sa banna le basadi ba tumelo ba go buiwang ka bone mo Lefokong la Modimo le le tlhotlheleditsweng. Jaaka go tlhalositswe mo Matsenong a buka eno, re tla ikutlwa re atamalane thata le bone jaaka ditsala tsa rona. Mme gone, go ise go ye kae botsala joo e tla nna selo sa mmatota.
10. Re tla ipelela eng mo Paradaiseng?
10 Nna o akantse ka tsholofelo ya gago. Ka metlha banna le basadi ba ba ikanyegang ba ne ba nonotshiwa ke tsholofelo e Modimo a ba neileng yone. A go ntse jalo le ka wena? Ka sekai, akanya ka boipelo jo bo tla nnang teng fa re kopana le batlhanka ba Modimo ba ba ikanyegang fa ba setse ba tsosiwa mo baswing ka nako ya “tsogo ya ba ba siameng.” (Bala Ditiro 24:15.) Ke dipotso dife tse o ka ratang go ba botsa tsone?
11, 12. Mo lefatsheng le lesha, ke dipotso dife tse o ka ratang go di botsa (a) Abele? (b) Noa? (c) Aborahame? (d) Ruthe? (e) Abigaile? (f) Esethere?
11 Fa o kopana la Abele, a o ka itumelela go mmotsa gore batsadi ba gagwe ba ne ba ntseng jang? Kgotsa gongwe o ka mmotsa jaana: “A o kile wa bua le ditšheruba tse di neng di disitse tsela e e tsenang mo Edene? A di ne tsa go araba?” Mme ke eng se o ka ratang go se botsa Noa? O ka nna wa mmotsa gore: “A o ne o tle o tshosiwe ke Banefilime? O ile wa kgona jang go fetsa ngwaga o ntse o tlhokometse diphologolo tsotlhe tse di neng di le mo arakeng?” Fa o kopana le Aborahame, gongwe o ka mmotsa jaana: “A o kile wa kopana le Sheme? Ke mang yo o neng a go ruta ka Jehofa? A go ne go le thata gore o tswe kwa Ure?”
12 Akanya gape ka dipotso dingwe tse o ka nnang wa di botsa basadi ba ba ikanyegang ba ba tla bong ba tsositswe. “Ruthe, ke eng se se neng sa go tlhotlheletsa gore o nne moobamedi wa ga Jehofa?” “Abigaile, a o ne o tshaba go bolelela Nabale kafa o ileng wa thusa Dafide ka gone?” “Esethere, go ne ga direga eng ka wena le Moredekai fa pego ya lona e e mo Baebeleng e sena go fela?”
13. (a) Ke dipotso dife tse batho ba ba tsositsweng mo baswing ba ka nnang ba go botsa tsone? (b) O ikutlwa jang ka tsholofelo ya go kopana le banna le basadi ba ba ikanyegang ba bogologolo?
13 Ke boammaaruri gore le wena banna bao le basadi ba ba ikanyegang ba ka nna ba go botsa dipotso tse dintsi. Ruri go tla bo go itumedisa tota go ba bolelela ka dinako tse di kgatlhang tsa metlha ya bofelo le kafa Jehofa a ileng a segofatsa batho ba gagwe ka gone ka dinako tsa mathata! Ga go pelaelo gore ba tla itumela tota fa ba ithuta kafa Jehofa a ileng a diragatsa ditsholofetso tsotlhe tsa gagwe ka gone. Ka nako eo, re tla bo re sa tlhole re tlhoka go bona ka leitlho la mogopolo batlhanka ba Modimo ba ba ikanyegang ba go buiwang ka bone mo Baebeleng. Ba tla bo ba na le rona mo Paradaiseng! Ka jalo, dira sotlhe se o ka se kgonang gone jaanong gore batho bao e nne ba mmatota mo go wena. Tswelela o etsa tumelo ya bone. E kete o ka ipelela go direla Jehofa mmogo le bone e le ditsala tsa gago tse di rategang ka bosakhutleng!


text:
Go tsaa karolo
Kgato ya Ntlha – Kgetha setshwantsho
Kgetha setshwantsho seo o ka batlang go se dirisa. Se e ka nna senepe sa dilo tseo di ka dirisiwang kgafetsakgafetsa mo dimemeng kgotsa setshwantsho sa gago. Dirala tse dintshi tse di tlhagisang meme di na le ditshwantsho. Dirisa diral tse jaaka MemeGen ( tsea tsia go fetolela: o lokolotswe go ka tsentsha tse go motlhodi wa meme mo lelemeng leo o fetolelang mo go lone) le Memegenerator
Kgato ya Bobedi – Tsentsha Mafoko
Fa o dirisa serala se se sa duelelweng sa go tlhola meme kgotsa [software] nngwe e o ikgethetseng yone, kgetha mafoko kwa godimo le kwa tlase ga setshwantsho. Mafoko a a ka tshegisa kgotsa naganisa morago – re go rotloetsa go ka tlhola dimeme tseo di ka umakang ka go boloka kgotsa go tsolosa leleme/puo
Kgato ya Boraro – Boloka mme o pege Meme
Boloka setshwantsho mme o se pege mo seraleng sa tlhaeletsanoloago e o e ratang (sekao, Instagram, Twitter, Facebook).
Kgato ya Bone #MemeML
Oketsa ka “hashtag” ya leleme (sekao, #Setswana)
Tsaa tsia: kgodiso ya puo tse farologaneng mogaleng di kaya go kgonagala go tlhaeletsana ka leleme lengwe le lengwe le o ka le kgethang kwa ntle ga go go ba teng ga diteng tsa [digital] mo go bao e seng babui ba puo eo. Le fa go le jalo, fa o batla go fitlhelela bareetsi ka bophara, o na le tšhono ya go ka abelana ka pehetolelo ya tlwaelo mo mafokong a a tlhalosang gore dikakanyo tse di ka beng si le thata go ka fetolelwa jaaka di le jalo.
Kgato ya Botlhano: Tsenela Kgwetlho
-
Batla bangwe bao ba abelanang ka dimeme tsa bona ka #MemeML hashtag mo Instagram, Twitter, kgotsa Facebook mme o tshwaele, o abe, [retweet], [re-post].
- Nyaka [hashtag] ya leleme la gago. Latela bao ba tlholang dimeme ka leleme la ga mme la gago (sekao, #Setswana).
- Dira gore o kgwathe motho yo mongwe ” o mo kgwtlhe” go tlhola meme wa gagwe. Amagana le batho bao ba ketekang pharologanya ya leleme/puo
Kgato ya Botshelela: Ithabise


text:
151Ke fa bangwe ba tswa kwa Jutea, ba ruta badumedi ba re: “Fa lo sa rupe ka fa mokgweng wa ga Moše, ga lo ka ke lwa pholosiwa.”
2Ya re Paulo le Baranaba ba na le kgang le potsanyo e kgolo nabo, ga utlwanwa gore Paulo le Baranaba le ba bangwe ba bone ba ye kwa Jerusalema kwa baapostolong le bagolong ka ntlha ya kgang e.
Bagal. 2:1
3Ya baa gona ba buledisiwang ke phuthego, ba ralala Fenikia le Samaria, ba eta ba bolelela badumedi tshokologo ya baheitane, ba ba itumedisa botlhe thata. 4Ya re ba sena go fitlha kwa Jerusalema, ba tsholwa ke phuthego le baapostolo le bagolo, ba bolela dilo tsotlhe tse Modimo o di dirileng o na le bona.
5Mme ga tsoga badumedi bangwe ba lekoko la Bafarisai ba ba reng: “Baheitane ba ba tlhabologang ba tshwanetse go rupisiwa le go laelwa gore ba tshegetse molao wa ga Moše.”
6Jaanong baapostolo le bagolo ba phuthega go sekaseka kgang e. 7Morago ga kganetsanyo e telele Petoro a ema, a ba raya a re: “Banna ba ga etsho, lo itse gore Modimo ga o bolo go intlhaolela mo go lona, gore baheitane ba utlwe Lefoko la Efangele ka molomo wa me, mme ba dumele.
11:15
8Modimo, moitsi wa dipelo, o supile ka ga bone, wa ba naya Mowa o o Boitshepo fela jaaka rona. 9Ga o a ka wa re farologanya le bone, gonne o phepafaditse dipelo tsa bone ka tumelo.
10Jaanong he, lo lekelang Modimo ka go baya jokwe mo melaleng ya barutwa, e le e borraetsho le rona re neng re sa nonofa go e rwala?
5:1
11Mme re dumela gore re pholosiwa ka bopelotlhomogi jwa Morena Jesu fela jaaka bone.”
Baef. 2:4-10
12Foo ba didimala botlhe, ba reetsa Baranaba le Paulo, ba ba bolelang ditshupo le dikgakgamatso tse dintsi tse Modimo o di dirileng mo baheitaneng ka bone. 13Ya re ba sena go didimala, ga simolola Jakobo go bua a re: “Banna ba ga etsho, ntheetsang!
Bagal. 2:9
14Simone o boletse ka fa Modimo o etetseng baheitane ga ntlha ka teng go batlela leina la ona morafe mo go bone.
15Le mafoko a baporofeti a dumalelana le gona, jaaka go kwadilwe ga twe:
16“ ‘Morago ga tseo ke tla boa,
ke tsosa ntlo ya ga Dafita
e e oleng,
ke aga gape tse di oleng tsa yona,
ke e siamisa
17gore masalela a batho a batle
Morena,
le Baditšhaba botlhe ba Leina
la me le boletsweng mo go bone,
go bua Morena yo o dirang dilo
tseo,
18tse di sa leng di itsege go tloga
metlheng ya bogologolo.’
19“Ke gona ka moo nna ke atlholang gore ba ba tswang mo baheitaneng ba ba sokologelang Modimong, re se ka ra ba imetsa, 20mme re ba kwalele gore ba ikilele mo go tse di itshekologileng tsa medimo ya diseto le mo boakeng le mo go se se betilweng le mo mading.
Lef. 3:17
21Gonne go tswa metlheng ya bogologolo Moše o ntse a na le ba ba mo rerang mo motseng mongwe le mongwe, ka a buisiwa mo disenagogeng ka Sabata mongwe le mongwe.”
22Jaanong baapostolo le bagolo, mmogo le phuthego yotlhe, ba fitlhela go le molemo go ka tlhaola banna bangwe ba bone le go ba roma kwa Antiogia, ba na le Paulo le Baranaba, e bong Juta yo o bidiwang Baresaba, le Silase, banna ba e leng bagogi mo gare ga badumedi. 23Ba ba neela lokwalo lo lo reng:
“Rona baapostolo le bagolo, re le badumedi-ka-lona re a lo dumedisa, lona badumedi ba lo tswang mo merafeng, lo le kwa Antiogia le kwa Siria le kwa Kilekia. 24E re ka re utlwile gore bangwe ba ba duleng mo go rona, ba re sa ba romang, ba lo tshwentse ka mafoko, ba belaedisa dipelo tsa lona, 25re fitlhetse go le molemo, mme ra dumalelana go tlhaola banna le go ba roma koo go lona, ba na le Baranaba le Paulo, baratiwa ba rona, 26ba e leng banna ba ba beetseng leina la Morena wa rona Jesu Keresete maphelo a bone. 27Ke ka moo re romileng Juta le Silase; le bone ba tla lo bolelela dilo tseo ka molomo. 28Gonne go kgatlhile Mowa o o Boitshepo le rona gore re se ka ra lo rwesa morwalo ope o sele kwa ntle ga tse di batlegang tsa gore 29lo ikilele mo nameng ya ditlhabelo tsa medimo le mo mading le mo go tse di betilweng le mo boakeng; fa lo ka ithiba mo go tseo, lo tla bo lo dira sentle. Salang pila.”
30Jaanong ya re bao ba sena go newa tsela, ba fitlha kwa Antiogia, ba phutha phuthego yotlhe, ba ba naya lokwalo. 31Ba lo buisa, ba itumelela kgothatso eo. 32Juta le Silase ba e bileng e le baporofeti, ba nametsa bana ba Modimo ka bone ka mafoko a mantsi, ba ba tiisa.
13:1
33Ya re ba sena go nna sebaka teng, ba newa tsela ka kagiso go tswa mo go ba ga bone tumelong go boela kwa go ba ba ba romileng. 34Fela Silase ene a kgatlhwa ke go sala teng.
35Paulo le Baranaba ba nna sebaka kwa Antiogia, ba ruta, ba rera Efangele ya Lefoko la Morena mmogo le ba bangwe ba le bantsi.
36E rile morago ga malatsi mangwe Paulo a raya Baranaba a re: “Jaanong a re boe, re ye go tlhola bakaulengwe mo motseng mongwe le mongwe o re boletseng Lefoko la Morena mo go ona, re bone ka fa ba phelang ka teng.”
37Mme Baranaba a rata gore le Johane yo o bidiwang Mareko a ye nabo.
38Paulo ene a fitlhela go sa tshwanela gore a ye le bone, ka a ikgaogantse nabo kwa Pamefilia, mme a se ka a ya nabo tirong.
39Ga tsoga phapaang e e botlhoko, mo ba bileng ba kgaogana. Baranaba a tsaya Mareko, a ya nae kwa Kipero ka mokoro. 40Paulo a itlhaolela Silase, a bolola a sena go rapelelwa bopelotlhomogi jwa Morena ke bakaulengwe. 41A ralala Siria le Kilekia, a eta a tiisa diphuthego.


text: 5 Ka jalo, e re ka le nna ke le mogolwane mmogo le lona, mme ke ile ka bona tsela e Keresete a bogisitsweng ka yone e bile ke tlile go amogela kgalalelo e e tla senolwang,+ ke ikuela* jaana mo bagolwaneng ba ba mo gare ga lona:2 Disang letsomane la Modimo+ le lo le tlhokometseng, lo direle lo le balebedi,* e seng ka go patelediwa mme e nne ka go rata, go dumalana le thato ya Modimo;+ e seng ka go batla dikhumo ka bopelotshetlha,+ mme e nne ka tlhagafalo;3 lo se ka lwa rena mo bathong ba e leng boswa jwa Modimo,+ mme lo nne dikao mo letsomaneng.+4 Mme fa modisa yo mogolo+ a sena go senolwa, lo tla amogela serwalo se se sa swabeng sa kgalalelo.+5 Ka tsela e e tshwanang, lona makawana, ikobeleng banna ba ba godileng.*+ Mme lotlhe lo nne* boikokobetso* fa lo dirisana, ka gonne Modimo ga a itumelele batho ba ba mabela, mme o naya ba ba boikokobetso bopelonomi jo bogolo.*+6 Ka jalo, ikokobeletseng Modimo yo o maatla, gore a tle a lo godise mo nakong e e tshwanetseng.+7 Latlhelang ditlhobaelo tsotlhe tsa lona* mo go ene,+ ka gonne o a lo kgathalela.+8 Nnang lo thantse mo ditlhaloganyong, mme lo nne lo disitse.+ Mmaba wa lona, e bong Diabolo, o tsamayatsamaya jaaka tau e e kurutlang, a batla go kometsa mongwe.*+9 Mme ganetsanang le ene,+ lo nonofile mo tumelong, lo itse gore bakaulengwe botlhe ba lona mo lefatsheng ba boga jaaka lo boga.+10 Mme fa lo sena go boga ka nakwana, Modimo yo o abang dimpho tsotlhe tsa bopelonomi jo bogolo, yo o neng a lo bitsa gore lo nne seoposengwe le Keresete le gore lo amogele kgalalelo ya gagwe e e nnelang ruri,+ o tla lo katisa a bo a dira gore lo tshwanelegele go mo direla. O tla lo nonotsha,+ o tla lo thusa+ gore lo tswelele lo ikanyega e bile o tla dira gore lo nne lo tiile.11 Maatla ke a gagwe ka bosakhutleng. Amen.12 Ke lo kwaletse ka mafoko a le mmalwa ke dirisa Silefano,*+ yo ke mo tsayang e le mokaulengwe yo o ikanyegang, gore ke lo kgothatse ke bo ke lo tlhomamisetse gore bopelonomi jo bogolo jwa Modimo bo boammaaruri. Bo ngangatleleng.13 Mosadi yo o mo Babelona, yo o tlhophilweng jaaka lona, o a lo dumedisa, Mareko+ morwaake le ene o a lo dumedisa.14 Dumedisanang ka lorato.*A lona lotlhe ba lo leng barutwa ba ga Keresete lo nne le kagiso.


text:
101Ka leba, ka bona mo loaping lo lo okameng ditlhogo tsa boKerubime go le se se tshwanang le lentswe le letala la safire; sengwe se e keteng ke sedulo sa bogosi se bonala godimo ga bone. 2Morena a raya monna yole yo o apereng lesela a re: “Tsena mo gare ga maotwana fa tlase ga boKerubime, o tabole magala a a tukang mo gare ga boKerubime ka diatla tsoo pedi, o a gasetse mo motseng.”
Mme ka mmona a tsena.
Tshen. 8:5
3Jaanong ya re monna yole a tsena, boKerubime ba bo ba eme mo ntlheng ya le le jang ya Ntlo; leru la bo le tletse mo lapeng la ka fa teng. 4Kgalalelo ya Morena ya tloga mo go boKerubime, ya ya kwa serepoding sa Ntlo. Ntlo ya ba ya tlala musi, lelapa lone la tlala phatsimo ya kgalalelo ya Morena.
Jes. 6:4
5Mosumo wa diphuka tsa boKerubime wa utlwala go fitlha kwa lapeng la ka fa ntle jaaka lentswe la Modimo, Mothatayotlhe, fa o bua.
6Jaanong ya re o sena go laela monna yole yo o apereng lesela wa re: “Tsaya molelo mo gare ga maotwana, mo gare ga boKerubime!” a tsena, a ema fa thoko ga leotwana. 7Ke fa Kerubime mongwe a ntsha letsogo, a le tsenya mo gare ga boKerubime, a le isa kwa molelong o o mo gare ga boKerubime, a tsaya magala, a a neela mo diatleng tsoo pedi tsa yo o apereng lesela; ene a a amogela, a tswa.
8Mo go boKerubime seatla se e keteng sa motho se ne se bonala, se tswa ka fa tlase ga diphuka tsa bone. 9Ya re ke leba, ka fitlhela maotwana a le mane a le fa thoko ga boKerubime; leotwana lengwe le lengwe le bapile le Kerubime wa lone. Ponalo ya maotwana e ne e tshwana le go tsabakela ga taemane e tala.
10A ne a bopegile ka go tshwana ka bone jwa ona; e kete leotwana le ne le le mo teng ga leotwana le lengwe. 11E ne e ya re fa a tsamaya, a itse go ya kwa ntlheng tse nne tsa ona; a se ke a retologe, fa a tsamaya. Gonne kwa leotwana la ntlha le lebileng teng, a mangwe a le sale morago; a ne a sa sokologe, fa a tsamaya. 12Mebele yotlhe ya bone le metlhana ya bone le mabogo a bone le diphuka tsa bone le maotwana di ne di tletse matlho mo ntlheng tse nne tsa teng. 13Ka utlwa maotwana a bidiwa sefefo.
14Sephedi sengwe le sengwe se ne se na le difatlhego di le nne; sefatlhego sa ntlha e le sa Kerubime, sa bobedi e le sa motho, sa boraro e le sa tau, sa bone e le sa ntsu.
15Ke fa boKerubime ba tlhatloga. Ke tsona diphedi tse nkileng ka di bona kwa nokeng ya Kebare. 16E a re fa boKerubime ba tsamaya, maotwana le one a tsamae a bapile nabo; fa boKerubime ba tsharolola diphuka tsa bone go tlhatloga mo lefatsheng, maotwana ona a se ke a tloge fa thoko ga bone. 17E re fa ba ema, le ona a eme; fa ba tlhatloga, le ona a tlhatloge nabo. Gonne mowa wa diphedi o ne o le mo go ona.
18Kgalalelo ya Morena ya tlogela serepodi sa Ntlo, ya ya go okama boKerubime. 19Ke fa boKerubime ba tsholetsa diphuka, ba tlhatloga mo lefatsheng, ke ntse ke lebile; ya re ba tloga, maotwana a ya nabo. Ba ya ba ema kwa mojakong wa kgoro ya Ntlo ya Morena e e lebileng kwa botlhabatsatsi, kgalalelo ya Modimo wa Iseraele e ntse e ba okame. 20Ke tsona diphedi tse nkileng ka di bona fa tlase ga Modimo wa Iseraele kwa nokeng ya Kebare; ka lemoga gore ke boKerubime.
21Mongwe le mongwe o ne a na le difatlhego tse nne, e bile a na le diphuka tse nne; diatla tse e keteng ke tsa motho di ne di le ka fa tlase ga diphuka tsa bone. 22Difatlhego tsa bone di ne di tshwana tota le difatlhego tse nkileng ka di bona kwa nokeng ya Kebare. Fa e le ponalo ya bone le maikaelelo a bone, mongwe le mongwe a tlhamalalela kwa a lebileng teng.


text: 25 Fa nako e ntse e tsamaya, Samuele+ o ne a swa; mme Baiseraele botlhe ba ne ba phuthega mmogo go tla go mo hutsafalela le go mo fitlha kwa ntlong ya gagwe kwa Rama.+ Go tswa foo, Dafide o ne a tsamaya a ya kwa nageng ya Parana.2 Jaanong go ne go na le monna mongwe kwa Maone+ yo diruiwa tsa gagwe di neng di le kwa Karemele.*+ Monna yoo o ne a humile thata; o ne a na le dinku di le 3 000 le dipodi di le 1 000, mme ka nako eo o ne a beola dinku tsa gagwe kwa Karemele.3 Leina la monna yoo e ne e le Nabale,+ mme leina la mosadi wa gagwe e ne e le Abigaile.+ Mosadi yoo o ne a na le temogo e bile a le montle, le fa go ntse jalo monna wa gagwe, yo e neng e le Mokalebe,+ o ne a le bogale e bile o ne a itshwara ka tsela e e sa siamang.+4 Dafide o ne a utlwela a le kwa nageng gore Nabale o ne a beola dinku tsa gagwe.5 Ka jalo, Dafide o ne a romela makawana a le lesome kwa go ene mme Dafide o ne a raya makawana ao a re: “Yang kwa Karemele, mme fa lo fitlha kwa go Nabale lo mmotse mo leineng la me gore o tsoga jang.6 Go tswa foo, lo mo reye lo re, ‘E kete o ka tshela lobaka lo loleele e bile e kete o ka nna le botsogo jo bo siameng* mme e kete ba lelapa la gago ba ka nna le botsogo jo bo siameng e bile e kete dilo di ka tsamaela sotlhe se o nang le sone sentle.7 Jaanong ke utlwile gore o beola dinku. Fa badisa ba gago ba ne ba na le rona, ga re a ka ra ba gobatsa+ e bile ga ba a ka ba fitlhela sepe se timetse mo nakong yotlhe fa ba ne ba le mo Karemele.8 Botsa makawana a gago, mme a tla go bolelela. E kete o ka amogela makawana a me, ka gonne re tlile ka nako e e itumedisang.* Tsweetswee, naya batlhanka ba gago le morwao Dafide sepe fela se o ka se kgonang.’ ”+9 Ka jalo, makawana a ga Dafide a ne a tsamaya mme a bolelela Nabale dilo tseno tsotlhe tse Dafide a neng a di buile. Fa makawana ao a fetsa,10 Nabale o ne a araba batlhanka ba ga Dafide a re: “Dafide ke mang, le morwa Jese ke mang? Malatsi ano batlhanka ba le bantsi ba tlogela beng ba bone.+11 A ke tshwanetse go tsaya senkgwe sa me le metsi a me le nama e ke e tlhabetseng babeodi ba me ke bo ke e naya banna ba ke sa itseng gore ba tswa kae?”12 Fa a rialo, makawana a ga Dafide a ne a boa mme a mmolelela mafoko ano otlhe.13 Ka yone nako eo, Dafide o ne a raya banna ba gagwe a re: “A mongwe le mongwe a gatlhe tšhaka ya gagwe!”+ Ka jalo, botlhe ba ne ba gatlha ditšhaka tsa bone, Dafide le ene o ne a gatlha tšhaka ya gagwe, mme banna ba ka nna 400 ba ne ba tsamaya le Dafide, fa banna ba le 200 bone ba ne ba setse le dithoto.14 Mo nakong eo, mongwe wa batlhanka o ne a begela Abigaile, mosadi wa ga Nabale jaana: “Dafide o ne a romela barongwa go tswa kwa nageng gore ba eleletse mong wa rona botsogo jo bo siameng, le fa go ntse jalo, o ne a goa a ba tlhapatsa.+15 Banna bao ba ne ba le molemo thata mo go rona. Ga ba ise ba ko ba re gobatse, e bile ga re a ka ra timelelwa ke sepe mo nakong yotlhe fa re ne re na le bone kwa nageng.+16 Ba ne ba tshwana le lobota lo lo sireletsang go re dikologa, bosigo le motshegare, nako yotlhe fa re ne re na le bone re disitse letsomane.17 Jaanong dira tshwetso ya gore o tla dira eng, ka gonne ruri seno se tla felela ka gore mong wa rona le botlhe ba lelapa la gagwe ba welwe ke masetlapelo,+ mme ene ke motho yo o se nang mosola*+ mo motho ope a ka se kang a bua le ene.”18 Ka jalo, Abigaile+ o ne a itlhaganela a tsaya dinkgwe di le 200, dinkgo tse dikgolo tsa beine di le pedi, dinku tse di baakantsweng di le tlhano, dimmanki* di le tlhano tsa mabele a a gadikilweng, dikuku tse di dirilweng ka morara* o o swabisitsweng di le 100 le dikuku tse di dirilweng ka difeige tse di kgobilweng di le 200 a bo a di pega tsotlhe mo ditonking.+19 Go tswa foo, o ne a raya batlhanka ba gagwe a re: “Tsamaelang kwa pele ga me; ke tla lo sala morago.” Mme o ne a se ka a bolelela monna wa gagwe sepe.20 Fa a ntse a fologela a palame tonki mme a sirilwe ke thaba, ka yone nako eo Dafide le banna ba gagwe ba ne ba fologela ba tla kwa go ene mme o ne a kopana le bone.21 Jaanong Dafide o ne a ntse a re: “Ke ne ke direla lefela fa ke ne ke disa sengwe le sengwe sa monna yono kwa nageng. Ga go na sepe sa dilo tsa gagwe se se neng sa timela,+ le fa go ntse jalo o duela molemo o ke o dirileng ka bosula.+22 E kete Modimo a ka otlhaya baba ba me* botlhoko fa nka letla monna ope* mo banneng ba gagwe gore a falole go fitlha mo mosong.”23 E rile Abigaile a bona Dafide, o ne a fologa ka bonako mo tonking mme a khubama fa pele ga ga Dafide a bo a inama a ikoba.24 Go tswa foo, o ne a wela fa dinaong tsa gagwe mme a re: “Morena wa me, pega nna molato; mma lelata la gago le bue le wena mme o reetse mafoko a lelata la gago.25 Tsweetswee, a morena wa me a se ka a tlhoma mogopolo mo go Nabale+ yono yo o se nang mosola, ka gonne o ntse fela jaaka leina la gagwe. Leina la gagwe ke Nabale,* mme ke sematla. Mme nna, lelata la gago, ga ke a ka ka bona makawana a morena wa me a neng a a romile.26 Mme jaanong, morena wa me, ke ikana ka Jehofa Modimo yo o tshelang le ka wena, Jehofa ke ene a go thibetseng+ gore o se ka wa nna le molato wa madi+ le gore o se ka wa ipusolosetsa* ka seatla sa gago. E kete baba ba gago le ba ba senkang go utlwisa morena wa me botlhoko ba ka nna jaaka Nabale.27 Jaanong a mpho*+ eno e nna lelata la gago ke e tliseditseng morena wa me e newe makawana a a setseng morena wa me morago.+28 Tsweetswee, itshwarele boleo jwa lelata la gago, ka gonne ruri Jehofa o tla dira gore ditlogolwana tsa gago e nne dikgosi ka lobaka lo loleele,+ ka ntlha ya gore morena wa me o tlhabana dintwa tsa ga Jehofa,+ e bile ga go a fitlhelwa bosula bope mo go wena malatsi otlhe a gago.+29 Fa mongwe a go lelekisa e bile a batla go go bolaya, botshelo jwa morena wa me bo tla bo bo sireletsegile bo le mo kgetsing ya botshelo bo tlhokometswe ke Jehofa, Modimo wa gago, mme matshelo a baba ba gago, o tla a konopela kgakala jaaka maje a tswa mo motsekeding.*30 Mme fa Jehofa a diretse morena wa me dilo tsotlhe tse di molemo tse a di solofeditseng a bo a go tlhoma go nna moeteledipele wa Iseraele,+31 ga o kitla o utlwa botlhoko kgotsa o ikwatlhaya* mo pelong ya gago ka go bo o ile wa bolaya motho go se na lebaka le ka go bo o ile wa letla seatla sa morena wa me se ipusolosetsa.*+ Fa Jehofa a direla morena wa me molemo, o gakologelwe lelata la gago.”32 Foo Dafide o ne a raya Abigaile a re: “A go bakwe Jehofa, Modimo wa Iseraele, yo o go rometseng mo letsatsing leno gore o tle go nkgatlhantsha!33 Mme a Modimo a go segofatse ka ntlha ya botlhale jwa gago! E kete o ka segofadiwa ka go bo o nthibetse mo letsatsing leno gore ke se ka ka nna le molato wa madi+ le gore ke se ka ka ipusolosetsa* ka diatla tsa me.34 Ke ikana ka Jehofa, Modimo wa Iseraele, yo o nthibetseng gore ke se ka ka go gobatsa,+ go seng jalo fa o ka bo o sa itlhaganelela go tla go nkgatlhantsha,+ mo mosong go ne go tla bo go se na monna ope* wa ga Nabale yo o setseng.”+35 Foo Dafide o ne a amogela se a neng a se mo tliseditse mme a mo raya a re: “Boela kwa ntlong ya gago ka kagiso. Bona, ke go utlwile mme ke tla go naya se o se kopileng.”36 Moragonyana Abigaile o ne a boela kwa go Nabale yo o neng a ijesa monate jaaka kgosi mo ntlong ya gagwe, mme Nabale* o ne a itumetse e bile a tagilwe thata. O ne a se ka a mmolelela sepe go fitlha bo sa.37 Mo mosong, fa Nabale a ne a tlhapogetswe, mosadi wa gagwe o ne a mmolelela dilo tseno. Mme pelo ya gagwe e ne ya nna jaaka ya motho yo o suleng, mme o ne a nna fela a sa tshikhinyege jaaka leje.38 Malatsi a ka nna lesome moragonyana, Jehofa o ne a fedisa botshelo jwa ga Nabale.39 E rile Dafide a utlwa gore Nabale o ne a sule, o ne a re: “A go bakwe Jehofa, yo o neng a seka kgetsi ya me+ ya go kgobiwa ke Nabale+ le yo o thibetseng motlhanka wa gagwe gore a se ka a dira sepe se se bosula,+ e bile Jehofa o buseditse bosula jwa ga Nabale mo tlhogong ya gagwe!” Go tswa foo, Dafide o ne a roma batlhanka ba gagwe go kopa Abigaile gore a mo tseye a nne mosadi wa gagwe.40 Ka jalo, batlhanka ba ga Dafide ba ne ba ya kwa go Abigaile kwa Karemele mme ba mo raya ba re: “Dafide o re romile kwa go wena gore re tle go go tsaya gore o nne mosadi wa gagwe.”41 Ka yone nako eo, o ne a ema a bo a ikoba sefatlhego sa gagwe se lebile fa fatshe mme a re: “Ke iketleeleditse go nna motlhanka yo o tla tlhapisang dinao+ tsa batlhanka ba morena wa me.”42 Go tswa foo, Abigaile+ o ne a itlhaganela a bo a palama tonki ya gagwe mme malata a gagwe a le matlhano a ne a tsamaya fa morago ga gagwe; o ne a tsamaya le barongwa ba ga Dafide mme a nna mosadi wa gagwe.43 Gape Dafide o ne a nyetse Ahinoame+ yo o tswang kwa Jesereele,+ mme basadi bao ka bobedi ba ne ba nna basadi ba gagwe.+44 Mme Saulo o ne a tsere morwadie e bong Mikale,+ mosadi wa ga Dafide, a bo a mo naya Palati+ morwa Laishe, yo o neng a tswa kwa Galime.


text:
31Mme itse gore mo malatsing a bofelo go tla tla dipaka tse di bokete;
2gonne batho e tla nna baithati, baratamadi, baipoki, baikgantshi, bakgadi, ba ba sa utlweng bagolo, ba ba sa lebogeng, ba ba sa itshepang, 3ba ba se nang lorato, ba ba sa itshwareleng, ba ba latofatsang, ba ba sa itsholeng sentle, ba ba sa itshwareng, ba ba sa rateng sepe se se molemo, 4balotsana, ba ba kgopo, ba ba ikgogomosang, ba ba ratang dikgatlhego tsa lefatshe bogolo go Modimo;
5ba ba nang le setshwano sa bodumedi, etswe thata ya jona ba e latotse. Bone bao o ikgaoganye nabo.
Tito 1:16
6Gonne mo go bao go na le ba ba kukunelang matlo, ba ikgapela basadi ba ba se nang maitsholo, ba ba tletseng boleo, ba gogwa-gogwa ke dikeletso tsa mefutafuta;
Tito 1:11
7le fa ba ithuta ka gale, ga ba kgone ka gope go fitlha kitsong ya boammaaruri. 8Banna bao ba ganetsa boammaaruri, jaaka Janese le Jambrese ba kile ba ganetsa Moše. Ke batho ba ba senyegileng maikutlo, mo ba sa tlholeng ba ka dumela.
9Mme ga ba kitla ba tswelela pele ka boleele; gonne bosilo jwa bone bo tla itsege mo go botlhe, fela jaaka jwa bale bo senogile.
10Mme wena o ntatetse ka thuto le mokgwa le boikaelelo le tumelo le bopelotelele le lorato le boitshoko 11le ditlhomaro le dipogiso, jaaka di ntirafaletse kwa Antiogia le kwa Ikonio le kwa Lesitara. Di kana kang ne, dipogiso tse ke di itshoketseng! Mme Morena o nkgolotse mo go tsona tsotlhe.
14:5-19
Pes. 34:20
12Botlhe ba ba ratang go phela ka poifo-Modimo mo go Keresete Jesu le bone ba tla bogisiwa.
Dit. 14:22
13Mme batho ba ba bosula le batsietsi ba tla nna ba sulafalela pele, ba timetsa, ba bile ba timediwa.
14Mme wena, tlhomama mo dilong tse o di ithutileng, wa di dumela ka go itemogela, ka o itse ba o ithutileng mo go bone,
15le ka Dikwalo tse di boitshepo o sa le o di itse go tswa bonyaneng jwa gago, tse di nonofileng go go tlhalefisetsa phologo ka go dumela mo go Keresete Jesu.
16Lokwalo longwe le longwe lo lo kwadilweng ka tlhotlheletso ya Modimo lo molemo go ruta le go kgalemela le go sokolola le go godisa mo tshiamong,
17gore motho wa Modimo a nne boitekanelo, e nne yo o etleetsegetseng tiro nngwe le nngwe e e siameng ka botlalo.
Tito 2:10,14


text:
KAROLO 2
Rebeka O ne A Batla go Itumedisa Jehofa
Rebeka e ne e le mosadi yo o neng a rata Jehofa. Leina la monna wa gagwe e ne e le Isake. Le ene o ne a rata Jehofa. Rebeka o ne a kopana jang le Isake? Rebeka o ne a bontsha jang gore o ne a batla go itumedisa Jehofa? A re ithute ka ene.
Batsadi ba ga Isake e ne e le Aborahame le Sara. Ba ne ba nna kwa nageng ya Kanana, kwa batho ba neng ba sa obamele Jehofa gone. Mme Aborahame o ne a batla gore morwawe a nyale mosadi yo o obamelang Jehofa. Ka jalo, o ne a roma motlhanka wa gagwe, yo gongwe a neng a bidiwa Eliasare, gore a ye go batlela Isake mosadi kwa lefelong le le bidiwang Harane, kwa bangwe ba losika lwa ga Aborahame ba neng ba nna gone.
Eliasare o ne a tsamaya le batlhanka ba bangwe ba ga Aborahame. E ne e le loeto lo loleele. Ba ne ba tsamaya ka dikamela di le lesome di rwele dijo le dimpho. Eliasare o ne a tla itse jang gore a tlhophele Isake mosadi ofe? Fa Eliasare le batlhanka ba bangwe ba fitlha kwa Harane, ba ne ba ema kwa sedibeng, ka gonne Eliasare o ne a itse gore batho ba tla tloga ba tla go ga metsi. O ne a rapela Jehofa mme a re: ‘Fa ke kopa morweetsana mongwe gore a nnose metsi mme a bo a nosa nna le dikamela tsa me metsi, ke tla itse gore mosadi yono ke ene yo o mo tlhophileng.’
Rebeka yo mosha o ne a tla kwa sedibeng. Baebele ya re o ne a le montle thata. Eliasare o ne a mo kopa metsi a go nwa mme o ne a re: ‘Ee. Ke tla go gelela metsi ke bo ke gelela le dikamela tsa gago metsi.’ Akanya fela! Dikamela tse di nyorilweng di nwa metsi a mantsi, ka jalo, Rebeka o ne a tshwanetse go tabogela kwa sedibeng gantsi. A o bona gore o bereka thata jang mo setshwantshong seno?— Eliasare o ne a gakgamala go bona kafa Jehofa a arabileng thapelo ya gagwe ka teng.
Eliasare o ne a naya Rebeka dimpho tse dintsi tse dintle. Rebeka o ne a laletsa Eliasare le batlhanka ba bangwe gore ba tle kwa ntlong ya batsadi ba gagwe. Eliasare o ne a tlhalosa gore ke ka ntlha yang fa Aborahame a mo rometse koo le gore Jehofa o ne a araba jang thapelo ya gagwe. Ba lelapa la gaabo Rebeka ba ne ba dumela gore a nyalane le Isake.
Rebeka o ne a ya Kanana le Eliasare mme a nyalana le Isake
A o akanya gore Rebeka o ne a batla go nyalwa ke Isake?— Rebeka o ne a itse gore Jehofa ke ene a rometseng Eliasare koo. Ka jalo, fa ba lelapa la ga Rebeka ba mmotsa gore a o batla go ya kwa Kanana go ya go nyalana le Isake, o ne a re: ‘Ee, ke batla go ya.’ Ka yone nako eo, o ne a tsamaya le Eliasare. Fa ba fitlha kwa Kanana, ene le Isake ba ne ba nyalana.
E re ka Rebeka a ne a dira se Jehofa a neng a batla gore a se dire, Jehofa o ne a mo segofatsa. Dingwaga di le dintsi moragonyana, Jesu o ne a tsholelwa mo lelapeng la gagwe! Fa o tshwana le Rebeka mme o itumedisa Jehofa, le wena o tla go segofatsa.


text:
O ka Rapela Jang Gore Modimo a Utlwe Dithapelo Tsa Gago?
Jehofa Modimo ke “Moutlwi wa thapelo.” (Pesalema 65:2) Re ka bua le ene nako nngwe le nngwe, gongwe le gongwe. Jehofa o batla gore re mmitse Rre ka gonne ke “Rraarona” yo o re ratang. (Mathaio 6:9) Jehofa o re ruta gore re ka rapela jang gore a tle a utlwe dithapelo tsa rona.
RAPELA JEHOFA O DIRISA LEINA LA GA JESU
“Fa lo kopa sengwe mo go Rara o tla se lo naya ka leina la me.” —Johane 16:23.
Temana eno e bontsha gore Jehofa o batla gore re mo rapele re dirisa leina la ga Jesu Keresete, e seng ditshwantsho, baengele kgotsa batho ba ba tlhokafetseng. Fa re rapela Modimo re dirisa leina la ga Jesu Keresete, re bontsha gore re tlhaloganya gore Modimo o utlwa dithapelo tsa rona ka ntlha ya se Jesu a re diretseng sone. Jesu a re: “Ga go na ope yo o tlang kwa go Rara fa e se ka nna.”—Johane 14:6.
BUA SE SE MO PELONG
“Tshololelang pelo ya lona fa pele ga gagwe.”—Pesalema 62:8.
Fa re rapela re tshwanetse go bua jaaka e kete re bua le rraarona yo o re ratang. Ga re a tshwanela go mo rapela re bala mo dibukeng kgotsa re bua dithapelo tse re di tshwareletseng ka tlhogo, go na le moo re tshwanetse go bua le ene ka tlotlo re mmolelela se se mo pelong.
RAPELA KAFA THATONG YA MODIMO
“Go sa kgathalesege gore ke eng se re se kopang kafa thatong ya gagwe, o a re utlwa.”—1 Johane 5:14.
Fa re bala Baebele re bona se Jehofa a tlileng go se re direla, le se a batlang gore rona re se mo direle. Fa re batla gore Modimo a arabe dithapelo tsa rona, re tshwanetse go mo rapela “kafa thatong ya gagwe.” Ka jalo, re tshwanetse go bala Baebele gore re tle re itse se a se batlang. Fa re dira jalo, Modimo o tla araba dithapelo tsa rona.
RE KA RAPELELA ENG?
Rapelela Dilo Tse o di Tlhokang. Re ka rapelela dilo tse re di tlhokang letsatsi le letsatsi, jaaka dijo, diaparo kgotsa kwa re ka nnang teng. Re ka rapelela botlhale gore re kgone go dira ditshwetso tse di siameng le maatla a gore re kgone go itshokela mathata. Gape re ka rapela gore Modimo a re thuse gore re nne le tumelo, le gore re kgone go itshwarela ba bangwe.—Luke 11:3, 4, 13; Jakobe 1:5, 17.
Rapelela ba Bangwe. Batsadi ba a itumela fa ba bona bana ba bone ba ratana. Jehofa le ene ka tsela e e tshwanang o a itumela fa a bona bana ba gagwe ba ratana. Re ka rapelela batho ba re nyalaneng le bone, bana ba rona, ba malapa le ditsala. Morutwa Jakobe o ne a re: “Lo rapelelane.”—Jakobe 5:16.
Leboga Modimo. Baebele ya re: “A dira molemo, a lo naya dipula go tswa legodimong le dipaka tsa maungo, a tlatsa dipelo tsa lona ka botlalo ka dijo le boitumelo jo bogolo.” (Ditiro 14:17) Fa re akanya ka dilo tse Mmopi wa rona a re diretseng tsone, seo se tla dira gore re mo leboge. Gape re bontsha Modimo gore re a mo leboga ka go mo ikobela.—Bakolosa 3:15.
TSWELELA O RAPELA
Ka dinako dingwe re ka utlwisiwa botlhoko ke gore dithapelo tsa rona ga di arabiwe ka bonako. A seo se raya gore Modimo ga a re rate? Nnyaa! A re bone dikai tse di re bontshang gore re tshwanetse go tswelela re rapela.
Steve yo re buileng ka ene a re: “Fa e ne e se ka thapelo nkabo ke setse ke itlhobogile ka botshelo.” Ke eng se se mo thusitseng gore a tswelele a rapela? O ne a simolola go bala Baebele a bo a ithuta botlhokwa jwa thapelo. Fa Steve a rapela, o leboga Modimo ka tshegetso yotlhe e ditsala tsa gagwe di mo neileng yone. Gape a re: “Ke itumetse go feta le eleng pele.”
Go ile ga diragala eng ka Jenny, yo o neng a ikutlwa e kete dithapelo tsa gagwe ga di tshwanelege go arabiwa ke Modimo? A re: “Fa ke ne ke ikutlwa ke se motho wa sepe ke ne ke rapela Modimo ke mo kopa gore a nthuse go tlhaloganya tsela e ke neng ke ikutlwa ka yone.” Seo se mo thusitse jang? “Go bua le Modimo go dirile gore ke kgone go tlhaloganya gore le fa pelo ya me e nkatlhola ka diphoso tse ke di dirileng, ene ga a nkatlhole. Gape go rapela go nthusitse gore ke se ka ka ineela.” Thapelo e mo thusitse jang? “Go rapela go nthusitse go bona gore Jehofa ke Modimo yo o lorato, Rre, Tsala e nka e tshepang, le gore o tla tswelela a nthusa fa ke dira se a se ratang.”
A o sa ntse o gopola Isabel yo re tlotlileng ka ene? Fa a ne a imile, dingaka di ne tsa mmolelela gore ngwana wa gagwe o tlile go tsholwa a na le bogole. Seo se ne sa mo utlwisa botlhoko fela thata. Bangwe ba ne ba mo kgothaletsa gore a senye mpa. “Ke ne ke ikutlwa e kete ke tlile go bolawa ke kutlobotlhoko.” O ne a dira eng? A re: “Ke ne ka rapela Modimo gore a ntshegetse.” O ne a tshola ngwana a bo a mmitsa Gerald, mme o ne a golafetse. A Isabel o ikutlwa e kete Modimo o arabile dithapelo tsa gagwe? Ee! Goreng a ikutlwa jalo? A re: “Fa ke bona ngwanake yo jaanong a nang le dingwaga di le 14 a itumelela botshelo, le fa gone a na le bogole, ke lemoga gore Jehofa o arabile dithapelo tsa me le gore ngwanake ke mpho e kgolo e Jehofa a mphileng yone.”
Se batho bano ba se buileng se re gopotsa mafoko a mopesalema a a reng: “O tla utlwa keletso ya ba ba pelonolo, wena Jehofa. O tla baakanya pelo ya bone. O tla tlhwaya tsebe ya gago.” (Pesalema 10:17) Re na le mabaka a go tswelela re rapela!
Baebele e na le dithapelo di le dintsi tse Jesu a neng a di rapela. Thapelo e e itsegeng thata ke e a ileng a e ruta barutwa ba gagwe. Re ka ithuta eng mo go yone?